Operácia proti povstalcom v Ghúte bude pokračovať, oznámil Asad

Tvrdenia o katastrofálnej humanitárnej situácii v oblasti označil za sú smiešnu lož.

DAMASK. Sýrsky prezident Bašír Asad v nedeľu oznámil, že vojenská operácia vládnych síl proti povstalcom v enkláve Východná Ghúta na predmestí Damasku bude pokračovať. Vo svojom vyhlásení odvysielanom sýrskou televíziou Asad avizoval, že "operácia proti terorizmu bude pokračovať". Dodal, že "paralelne s ňou je civilistom poskytnutá možnosť dostať sa na územia" pod kontrolou sýrskej armády. Asad ďalej vo svojom vyhlásení uviedol, že tvrdenia Západu o katastrofálnej humanitárnej situácii vo Východnej Ghúte "sú smiešna lož". Nedávne obvinenia o použití chemických zbraní v Sýrii označil za "zámienku" na začatie útoku na sýrske vládne sily. "Nie je žiadny rozpor medzi prímerím a bojovými operáciami," vyhlásil Asad. Dodal, že progres, ktorý sýrska armáda zaznamenala v oblasti Východná Ghúta v piatok a v sobotu, bol dosiahnutý "počas tohto prímeria", čím mal na mysli päť hodín trvajúce prestávky v bojoch, ktoré iniciovali Rusko a ktoré platia od utorka. Sýrske štátne médiá i aktivisti v nedeľu informovali, že vládne jednotky a s nimi spriaznené polovojenské oddiely dobyli na povstalcami ovládanom území neďaleko hlavného mesta Damask množstvo dedín a menších miest. Ide zatiaľ o najväčší postup vládnych vojsk, odkedy sa minulý mesiac začala rozsiahla armádna ofenzíva. O situácii v Sýrii v nedeľu telefonicky hovorili britská premiérka Theresa Mayová a americký prezident Donald Trump, ktorí zhodne konštatovali, že sýrsky režim a Rusko nesú "zodpovednosť za ľudské utrpenie vo Východnej Ghúte". Francúzsky prezident Emmanuel Macron požiadal iránskeho prezidenta Hasana Rúháního, aby vyvinul tlak na sýrsky režim a presadil zastavenie útokov na obyvateľstvo damaského predmestia Východná Ghúta. Macron dodal, že zastavenie útokov umožní dodávky humanitárnej pomoci pre civilistov vo Východnej Ghúte a evakuáciu odtiaľ ranených a chorých. V telefonickom rozhovore Macron podľa agentúry Reuters zdôraznil, že Irán vzhľadom na svoje vzťahy a kontakty so sýrskym režimom nesie "osobitnú zodpovednosť" za realizáciu humanitárneho prímeria v súlade s rezolúciou č. 2401 prijatou Bezpečnostnou radou OSN. Telefonát Macrona s Rúháním sa uskutočnil v predvečer návštevy francúzskeho ministra zahraničných vecí Jeana-Yva Le Driana v Teheráne.


Vegetariáni a vegáni v Británii neuspeli. Päťlibrové bankovky zostanú v obehu

Bank of England využíva pri výrobe bankoviek látky živočíšneho pôvodu.

LONDÝN. Britské päťlibrové bankovky vyrábané z pevného polyméru zostanú v obehu aj napriek tomu, že obsahujú živočíšny tuk, proti čomu protestovali vegetariáni a vegáni. Oznámila to v stredu Bank of England (BOE). Banka uviedla, že o prítomnosti tuku v nových päťlibrových bankovkách nevedela až do novembra, keď bola proti nim spustená petičná akcia. Signatári petície zverejnenej na internetovej stránke Change.org požadovali, aby Bank of England prestala pri výrobe polymérových bankoviek využívať látky živočíšneho pôvodu, pretože verejnosť nemá možnosť vybrať si, či ich bude používať alebo nie. Tlač päťlibrových bankoviek, na ktorých reverze je podobizeň bývalého britského premiéra Winstona Churchilla, stála 46 miliónov libier (približne 54 miliónov eur). Averz päťlibrovky s portrétom kráľovej Alžbety II. zostáva nezmenený. Nová bankovka je oproti doterajšej o 15 percent menšia. Papierové päťlibrovky nestiahnu z obehu hneď; budú použiteľné do 5. mája. BOE počíta aj s vydaním plastovej desaťlibrovky a dvadsaťlibrovky.


Stúpa počet Rusov ochotných opustiť svoju krajinu

Od roku 2014 sa strojnásobilo percento Rusov v produktívnom veku, ktorí by opustili krajinu.

MOSKVA. Jeden z piatich Rusov tvrdí, že by opustil svoju krajinu, ak by mohol. Vyplýva to z najnovšieho prieskumu spoločnosti Gallup so sídlom vo Washingtone, o ktorom vo štvrtok informovala stanica Slobodná Európa. Podľa uvedeného prieskumu sa od roku 2014 minimálne strojnásobilo percento Rusov v produktívnom veku, ktorí by podľa vlastných slov boli ochotní odísť do zahraničia. Medzi respondentmi vo veku 15-29 rokov sa počet osôb pripravených emigrovať zvýšil zo 14 na 44 percent. U respondentov vo veku 30-45 rokov došlo k zvýšeniu zo siedmich na 22 percent. "Tých 44 percent najmladšej skúmanej skupiny Rusov je za uplynulé desaťročie bezprecedentných," uvádza spoločnosť Gallup. Medzi faktormi, ktoré podľa nej stoja za negatívnym postojom mladých Rusov, je sklamanie z ekonomického a politického vývoja v krajine. Vyššie čísla potenciálnej migrácie by mohli urýchliť i pokles ruskej populácie. Väčšina nespokojných Rusov by emigrovala do štátov Európskej únie (40 percent), a to najmä do Nemecka (15 percent) vyplýva ďalej z prieskumu. Približne 16 percent z nich by si za svoju destináciu vybralo Severnú Ameriku, najmä USA (12 percent).


Po Halákovi nesiahol žiadny klub, putuje do AHL

NEW YORK. Pôsobenie slovenského brankára Jaroslava Haláka v tíme NHL New York Islanders sa predbežne skončilo. Deň po tom, čo ho klub umiestnil Halák na waiver listinu nechránených hráčov, sa 31-ročný ružinovský odchovanec musel porúčať na farmu v AHL do mužstva Bridgeport Sound Tigers. Je to dôsledok toho, že po Halákovi v stanovenej lehote 24 hodín nesiahol žiadny klub NHL. Informovala o tom organizácia NY Islanders na svojej twitterovej prezentácii. Halák má platný kontrakt do konca ročníka 2017/2018 s nemalým príjmom 4,5 milióna dolárov ročne. V tejto sezóne sa mu však veľmi nedarí: v 21 zápasoch, do ktorých zasiahol, dosiahol iba 6 víťazstiev s priemerom 3,23 inkasovaného gólu a 90,4-percentnou úspešnosťou zásahov. V minulostich chytal aj za Washington, St. Louis a Montreal.


Cez Slovensko pašujú zbrane do Azerbajdžanu. Česi zistili, ako

Česká televízia zistila, ako sa dostávajú české raketomety a húfnice cez bratislavské letisko do Azerbajdžanu.

PRAHA. O tom, ako sa dostávajú české raketomety a húfnice cez bratislavské letisko do Azerbajdžanu, pre ktorý platí vzhľadom na konflikt so susedným Arménskom zákaz vývozu, informovala v pondelok večer Česká televízia v relácii Reportéři ČT. Zbrane majú pochádzať z holdingu Czechoslovak Group českého zbrojára Jaroslava Strnada. Firma to odmieta, ale už po odvysielaní predošlej reportáže venovanej tejto problematike sa ozval pracovník zo slovenskej zbrojovky MSM, ktorý detailne popísal, ako prebieha repasovanie starých zbraní i detaily o ich presune cez Izrael práve do Azerbajdžanu. Keby sa zbraňami tuzemského pôvodu nepochválila v reklamnom klipe sama azerbajdžanská armáda, v Českej republike by sa o ich prítomnosti na Kaukaze nikto nedozvedel. Zábery však ukazovali po piatich kusoch českej techniky: jednak samohybné delá DANA s dostrelom 18 kilometrov, jednak raketomety Vampir s 20-kilometrovým dostrelom. Po odvysielaní prvej reportáže sa ČT ozval pracovník slovenskej zbrojovky MSM zo Strnadovho zbrojného holdingu, ktorý pod prísľubom zachovania anonymity poskytol nové informácie o tom, ako sa húfnice a raketomety v trenčianskom závode repasujú a pripravujú na predaj. V Izraeli sa nič nevykladá, tam sa iba urobí zastávka, aby všetko papierovo sedelo. A priamo z letiska v Izraeli to odlieta do Azerbajdžanu. "Celý proces sa začína tak, že sa dovezie stará húfnica Dana, ktorá sa priamo v podniku rozoberie: Začína sa tak, že sa dá dole veža, ktorá sa rozmontuje do poslednej skrutky. Podvozok sa pošle do závodu Tatry v Šternberku, kde sa repasuje," popisuje pracovník MSM Holdingu. Tatru takisto vlastní zbrojár Strnad. Repasovanie všetkých dielov zaberie dva až tri týždne, potom sa vraj znovu posielajú na Slovensko. Medzitým sa veža mechanicky opracuje, celok sa znovu zloží dohromady a nasleduje strelecká skúška. "Vybavenie príde zo (zbrojárskej firmy) Elbit z Izraela. Tam sú navigačné systémy, kamerové systémy, komunikačné systémy, aby sa vedeli Dany dorozumievať medzi sebou," dodáva pracovník MSM holdingu. Podľa neho už je pre tento rok podpísaný kontrakt na dodávku 18 kusov húfnic a 15 kusov raketometov. Rovnaký objem zbraní je potom zazmluvnený aj na budúci rok. Hovorca českého ministerstva obrany Jan Pejšek pritom už skôr uviedol, že sa týmto vývozom zbraní zaoberajú tajné služby. Reportéři ČT sa obrátili aj na vedenie holdingu MSM. Jeho zástupcovia však žiadosť o schôdzku odmietli a zaslali iba všeobecné vyjadrenie: "Naša spoločnosť na základe riadnej licencie a obchodnej zmluvy dodala systém Dana - M1 a raketomety RM - 70 do Izraela. Objemy, dáta i ďalšie detaily sú bohužiaľ predmetom obchodného tajomstva, preto nemôžeme na ďalšie otázky tohto typu odpovedať," uviedla riaditeľka marketingu Lucia Ollé. Reportéři ČT jeden zbraňový transport natočili priamo na kameru: jeden z raketometov začal svoju púť vlani 27. decembra, keď ho kamión odviezol zo Strnadovej slovenskej firmy v Trenčíne na bratislavské letisko. Tam ho preložili na palubu lietadla azerbajdžanských aerolínií Silk Way, ktoré v noci odletelo do izraelského Tel Avivu. Tam sídli firma Elbit, ktorá mala byť oficiálne koncovým zákazníkom pre raketomety a húfnice. Až do izraelskej destinácie bol presun zbraní v poriadku - podľa verejne dostupných databáz však lietadlo pokračovalo z Blízkeho východu do azerbajdžanského Baku. "V Izraeli sa nič nevykladá, tam sa iba urobí zastávka, aby všetko papierovo sedelo. A priamo z letiska v Izraeli to odlieta do Azerbajdžanu," tvrdí pre reláciu Reportéři ČT nemenovaný pracovník MSM holdingu. Priamy dôkaz, že na palube bol stále raketomet naložený v Bratislave, ale k dispozícii nie je, konštatuje ČT. Všeobecne sú pravidlá nastavené tak, že obchodníci so zbraňami môžu predávať len do krajín, ktoré sú považované za bezpečné a kde sa kupujúci preukáže takzvaným certifikátom konečného užívateľa. Takouto bezpečnou krajinou by bol práve Izrael - nie však už Azerbajdžan. O tom sa presvedčili aj zbrojárske firmy z holdingu Czechoslovak Group. O povolenie vyviezť húfnice a raketomety do Azerbajdžanu totiž skúsili požiadať, lenže ani v Česku, ani na Slovensku neuspeli. Sama riaditeľka marketingu MSM holdingu obchodovanie s Baku popiera. "Spoločnosť MSM Group ani žiadna z jej súčastí nikdy nedodala žiadny systém do Azerbajdžanu. Zároveň sa dištancujeme od akýchkoľvek náznakov spojovania našej spoločnosti s vývozom zbraní do tejto krajiny," uviedla Lucia Ollé. Taktiež hovorca holdingu Czechoslovak Group už skôr odmietal, že by české zbrane končili pri Kaspickom mori. "Žiadna zo spoločností skupiny Czechoslovak Group, či už sídliaca v Česku alebo na Slovensku, nikdy nedodala vojenskú techniku, na ktorú sa pýtate, ani jej súčasti do Azerbajdžanu," uviedol Andrej Čírtek. Ministerstvo hospodárstva SR požiadalo držiteľa licencie, aby sa vyjadril k medializovaným informáciám v súvislosti s vývozom do Izraela. Podľa hovorcu ministerstva Maroša Stana spoločnosť oznámila, že konečným užívateľom alebo konečným zákazníkom bola izraelská firma. Ministerstvo hospodárstva však spolu s rezortom zahraničných vecí situáciu preveruje a určite dané skutočnosti zohľadní pri akomkoľvek udeľovaní povolenia alebo licencie na výrobky obranného priemyslu smerom do Izraela, uviedol Stano pre reláciu Reportéři ČT.


Polícia neďaleko Barcelony zneškodnila bombu z obdobia občianskej vojny

MADRID. Španielski pyrotechnici v pondelok zneškodnili bombu z obdobia španielskej občianskej vojny, ktorú našli v nedeľu v mori neďaleko barcelonskej pláže San Sebastia, informovala agentúra AP. Bomba podľa polície obsahovala 70 kilogramov trinitrotoluénu (TNT). Pyrotechnici ju odviezli do vzdialenosti približne dva kilometre od pobrežia a v hĺbke 45 metrov ju kontrolovane odpálili. Bombu našli v nedeľu vo vzdialenosti 25 metrov od pláže v hĺbke tri metre. Pláž, ktorá bola v tom čase plná ľudí, evakuovali. Bomba podľa polície pochádzala z obdobia španielskej občianskej vojny (1936-39).


Červený kríž uzavrel ortopedické centrum v Afganistane

Telesne postihnutý páchateľ prišiel do strediska, pričom zbraň mal ukrytú na bicykli, a začal strieľať.

KÁBUL. Medzinárodný výbor Červeného kríža (MV ČK) sa v utorok, deň po pondelkovej vražde svojej 38-ročnej španielskej spolupracovníčky, rozhodol uzavrieť ortopedické centrum v meste Mazáre Šaríf, metropole severoafganskej provincie Balch. Pre tlačovú agentúru DPA to potvrdil hovorca MV ČK. Telesne postihnutý páchateľ prišiel do ortopedického strediska Červeného kríža, pričom zbraň mal ukrytú na bicykli, a začal strieľať. Fyzioterapeutka v službách MV ČK zraneniam krátko po streľbe podľahla. Motív činu zostáva naďalej nejasný. Polícia zadržala krátko po streľbe dvoch podozrivých vo veku 21 a 30 rokov. Obaja sú telesne postihnutí a obaja sa v minulosti liečili v spomínanom stredisku. Ortopedické centrum, ktoré teraz uzavreli, bolo posledným podobným zariadením na severe Afganistanu, ktoré pomáhalo tamojším zraneným po stiahnutí spolupracovníkov MV ČK z regiónu. K tomu došlo v dôsledku februárovej vraždy ich šiestich kolegov v provincii Džúzdžán.


Ropa zlacnela, cena zlata sa zvýšila

Vývoj cien drahých kovov bol zmiešaný. Zlato zdraželo, ale striebro oslabilo.

NEW YORK. Ceny ropy vo štvrtok oslabili. Ľahká americká ropa si pohoršila o 65 centov, čiže o 1,3 percenta a uzavrela na úrovni 48,97 USD za barel. Severomorská ropa Brent, ktorej cena slúži ako medzinárodná referenčná cena, zlacnela o 38 centov na 51,44 USD za barel. Veľkoobchodná cena benzínu na americkom trhu sa znížila o 4 centy na 1,55 USD za galón a oslabila aj cena vykurovacieho oleja, a to o 3 centy na 1,51 USD za galón.Vývoj cien drahých kovov bol zmiešaný. Zlato si pripísalo 1,70 USD a uzavrelo na úrovni 1 265,90 USD za uncu. Striebro však zlacnelo o 10 centov na hodnotu 17,27 USD za uncu.


Tisícnásobne sa pomstíme. KĽDR sa pre sankcie vyhráža USA

Bezpečnostná rada OSN uvalila na Severnú Kóreu nové sankcie.

SOUL. Severná Kórea v pondelok vyhlásila, že za sankcie, ktoré na Pchjongjang minulý týždeň uvalila Bezpečnostná rada OSN, sa Spojeným štátom "tisícnásobne" pomstí. Informovala o tom agentúra AP. Bezpečnostná rada OSN uvalila v sobotu na Severnú Kóreu nové sankcie, ktoré by mohli drasticky znížiť príjmy KĽDR z vývozu tovarov. Rezolúcia zakazuje Severnej Kórei vývoz uhlia, železa, železnej rudy, olova, olovenej rudy a plodov mora. Za žiadnych okolností nedáme jadrové zbrane a balistické rakety na rokovací stôl. Príjmy z exportu týchto tovarov dosiaľ krajine ročne vynášali zhruba miliardu dolárov a tvorili tak asi tretinu z jej celkových príjmov z vývozu, priblížila agentúra AP. Nové sankcie OSN taktiež zakazujú iným krajinám zvyšovať súčasný počet pracovníkov pôvodom z KĽDR, zakladať spoločné podniky s KĽDR či realizovať nové investície v existujúcich spoločných podnikoch. Rezolúcia bezprostredne reaguje na skúšky severokórejskych medzikontinentálnych balistických rakiet z 3. a 27. júla, po ktorých Pchjongjang vyhlásil, že celé pevninské USA má na dostrel. KĽDR tiež uviedla, že "za žiadnych okolností" nebude rokovať o svojom programe vývoja jadrových zbraní a obvinila Spojené štáty, že tlačí situáciu do "extrému". "Za žiadnych okolností nedáme jadrové zbrane a balistické rakety na rokovací stôl," vyhlásil severokórejský minister zahraničných vecí I Jong-ho v rámci zasadnutia ministrov zahraničných vecí Združenia krajín juhovýchodnej Ázie (ASEAN) vo filipínskej Manile. Povedal tiež, že jeho krajina nemá v úmysle použiť jadrové zbrane voči žiadnemu štátu "okrem USA". To by sa mohlo zmeniť iba v prípade, že by sa nejaký štát pridal k USA pri akcii voči KĽDR. I Jong-ho ďalej zdôraznil, že za krízu na Kórejskom polostrove nesie zodpovednosť výhradne Washington. Severná Kórea je pripravená dať USA tvrdú lekciu prostredníctvom svojich strategických jadrových síl, dodal severokórejský minister zahraničných vecí.


Andrej Danko prebral nápad od hydinárov

Príkaz reštauráciám

Danko nápad prebral

Ako kupovať mäso

BRATISLAVA. Nápad pripísať informáciu o pôvode mäsa na jedálne lístky bol na stole už predtým, ako s ním na začiatku marca nečakane vyšla SNS. Ešte v polovici februára podobný návrh predstavila Únia hydinárov Slovenska. Hydinárska únia však išla ešte ďalej. Navrhovala, aby stravovacie zariadenia, na ktorých prevádzku, prispieva štát, boli zaviazané používať len slovenskú hydinu a vajcia. Malo ísť o školy, nemocnice, sociálne zariadenia či väznice. Pre návrh však organizácia nemala politickú podporu. Ministerstvo pôdohospodárstva myšlienku neodmietlo. Naznačilo však, že toto riešenie ide zbytočne nad rámec predpisov EÚ, čiže že ide o takzvaný Goldplating. "Vnímame preto za potrebné hľadať také riešenie, ktoré vyrieši problém a zároveň nebude neprimerane zaťažovať jednotlivé subjekty," odkázal 27. februára rezort pôdohospodárstva, ktorý politicky zastrešuje SNS. O dva dni na to oznámil predseda SNS Andrej Danko vo videu zverejnenom na sociálnej sieti, že strana bude spolu s nižšou DPH na potraviny a nižšou daňou z príjmov fyzických osôb presadzovať ako ďalší z "revolučných" návrhov aj označovanie krajiny pôvodu v zariadeniach spoločného stravovania. V pondelok 4. marca už bola v parlamente krátka novela poslankyne Evy Antošovej. V školských jedálňach varia najmä hydinu dovezenú zo zahraničia. "Agrorezort dlhodobo upozorňuje, že nie je jedno, odkiaľ potraviny pochádzajú," uviedol v novej reakcii ministerstva jeho hovorca Michal Feik. Zdôraznil, že rezort má bezpečnosť potravín pod kontrolou na všetkých úrovniach. "Od farmy až na stôl." Ministerstvo si pomohlo aj číslami z prieskumu, ktorý preň urobila agentúra AKO. "Krajina pôvodu mäsa je dôležitá pre 57,3 percenta spotrebiteľov, čo je úplne najviac spomedzi všetkých druhov potravín," konštatoval Michal Feik. Ako dôvod preferencie slovenských potravín podľa neho v prieskume 42,1 percenta respondentov uviedlo ich prísnejšiu kontrolu. Hydinári pri pôvodnom návrhu argumentovali zisteniami Slovenskej poľnohospodárskej a potravinárskej komory, podľa ktorých ani nie polovica hydinového mäsa v obchodoch na Slovensku má domáci pôvod. Vlani ho bolo okolo 47 percent. Baleného mäsa slovenského pôvodu v obchodných reťazcoch bolo len okolo 24 percent. Ešte horšie ako obchody sú na tom podľa šéfa Únie hydinárov Slovenska Daniela Molnára školy a škôlky. Tam sa napriek snahám podáva len pätina – okolo 20 percent slovenskej hydiny. Hydinári vypočítali, že od roku 2011 bolo na Slovensku až 20 káuz, ktoré sa týkali hydinového mäsa a vajec, dovezených prevažne z Brazílie a Poľska. Aj keď sa pri každej takejto kauze apeluje na kupovanie slovenských výrobkov, na predaji slovenskej hydiny a vajec sa to podľa ich producentov neodráža. Vlani navyše začala na slovenský trh prenikať lacná hydina z Ukrajiny. Označenie Slovenska ako krajiny pôvodu je podľa Molnára pre spotrebiteľa zárukou kvality. "Na našich bitúnkoch, porážkach je neustály veterinárny dozor, ktorý skontroluje každé kurča, nielen fyzicky, ale aj papierovo. Kurča je kontrolované pred zabitím aj potom. Inde nie je kontrola taká dôsledná," zdôraznil Molnár Za slovenské sa dá podľa Molnára považovať len to mäso, ktoré bolo – aspoň v prípade hydiny - dochované aj zabité na Slovensku. "Ak prebehol niektorý proces inde, už to nie je slovenské kurča a nepodliehalo našej veterinárnej inšpekcii," uzavrel.


Higuain končí v Chelsea, hovorí sa o jeho odchode do Talianska

LONDÝN. Argentínsky futbalový útočník Gonzalo Higuain nebude v kariére pokračovať v anglickom klube Chelsea Londýn. Tridsaťjedenročnému kmeňovému hráčovi Juventusu Turín v nedeľu vypršal kontrakt v Londýne po tom, čo v klube prevzali zmluvu o hosťovaní od milánskeho AC. Zmluva obsahovala aj výkupnú klauzulu v hodnote 36 miliónov eur. Klub ruského miliardára Romana Abramoviča ale na Argentínčana neuplatnil opciu. Higuain je podľa viacerých zdrojov spájaný s prestupom do AS Rím. Podľa slov jeho agenta je však v Taliansku ochotný nastupovať len za Juventus. Rozhodujúce slovo by mohol mať nový tréner Juventusu Maurizio Sarri, ktorý s Higuainom pracoval ešte vo farbách Neapola a vyžiadal si ho aj do Chelsea. Informáciu priniesol portál football-italia.net.


Magnitogorsk vyhral nad Čerepovcom, Jaroslavľ dostal doma päť gólov

MOSKVA. Hokejisti Červenej hviezdy Kchun-lun prehrali v stredajšom dueli KHL so Salavatom Julajev Ufa 0:2. Deň predtým rovnakého súpera doma zdolali 4:3 po nájazdoch. Čistým kontom sa tentoraz prezentoval fínsky brankár hostí Juha Metsola, pripísal si 36 zákrokov. KHL 2019/2020 - výsledky - utorok Góly: 8. Pašnin, 53. M. Majorov Góly: 8. Dawes, 32. Macek, 51. Dawes - 11. Švec-Rogovoj, 56. P. Černov Góly: 33. J. Jakovlev, 42. N. Kuľomin, 43. Dorofejev, 59. Mozjakin - 5. Markovin, 50. Markovin Góly: 23. Sedlák, 24. Calof, 35. Thomas - 13. Tkačov, 36. Kagarlickij, 36. Lehterä, 62. S. Plotnikov Góly: 7. Kudrjavcev, 44. Rattie - 27. Chochlačov, 29. D. Višnevskij, 32. Nikoncev, 32. Talalujev, 52. Talalujev Góly: 33. McMillan, 38. Ališauskas, 47. McMillan Góly: 38. Točickij, 43. Rosen, 50. Collins - 45. Mitchell, 53. Šiksatdarov Góly: 24. Šipačov, 24. Mojsejev, 41. V. Kuľomin - 18. Pulkkinen, 51. A. Kosticyn


La La Land zlomil rekord. Vybrali sme dôvody, prečo zaujal porotu Zlatých glóbusov

Film režiséra Damiena Chazella vracia muzikálom zabudnutú slávu. Vymyká sa však zo žánru?

Zlomil rekord, a preto na ňom bude niečo výnimočné. Film La La Land v noci bodoval na prestížnych oceneniach Zlatý glóbus a jeho tvorcovia si teraz môžu spievať víťazné „la la la“. Podarilo sa im premeniť všetky zo siedmich nominácií. Taký úspech nezaznamenal žiaden film od sedemdesiatych rokov a už vôbec nie muzikál. Odvtedy pritom vzniklo veľa hudobných filmov a niekoľko naozaj skvostných. Zo všetkých spomeňme napríklad Tanečnicu v tme Larsa von Triera, drastický príbeh ženy, ktorá postupne stratí všetko zo svojho života. Popritom sa upína na snové predstavy, kde sa veľa tancuje a spieva. Hlavnú úlohu vtedy stvárnila Björk a film získal Zlatú palmu na festivale v Cannes. Mimoriadne oceňovaný bol aj muzikál Chicago, ktorý v roku 2003 získal niekoľko Oscarov. Podľa takmer stovky novinárov, ktorí vyberajú víťazov Zlatých glóbusov, je však La La Land ešte výnimočnejším filmom. Vybrali sme dôvody, prečo ich mohol natoľko zaujať. La La Land začína pompéznou scénou. Odohráva sa pritom uprostred všednej diaľnice. Ľudia sedia znudení vo svojich autách, život ich očividne nebaví a čakajú, kým sa zápcha trochu uvoľní. Zo zvukov premávky však vznikne rytmus a vodiči začínajú spievať. Choreografia je majstrovsky premyslená, keďže sa jej podarilo zladiť niekoľko desiatok účinkujúcich s rýchlymi pohybmi kamery do úderného prológu, ktorý hneď navnadí na príbeh. Dej je pritom jednoduchší. Na plátne sa rozohráva osudové stretnutie milencov. Veľa spoločného nemajú, ona chce byť slávnou herečkou, on chce vlastniť prominentný džezový klub. Oboch však priťahuje vytrvalosť. Vo filme sa niekoľkokrát zdôrazní, aké dôležité je snívať a ísť si ozlomkrky za tým, čo nám život prisúdil talentom. Túto myšlienku sme mali možnosť vidieť v amerických filmoch už mnohokrát. Sám režisér filmu Damien Chazelle o tom už jeden film nakrútil: drámu  Whiplash. V nej  sa nádejný mladý bubeník musí vyrovnať s krutosťou svojho učiteľa, ktorý mu môže pomôcť k sláve. V La La Lande k téme predsa len pristúpil trochu cynickejšie. Stavia svojich hrdinov pred nepríjemnú pravdu: Los Angeles je mesto, ktoré je plné ľudí s veľkými snami. Vo filme Chazelle odpovedá, čo všetko niekedy musia obetovať, aby sa splnili. Aj keď väčšina príbehu La La Landu prebehne bez šokujúcich zvratov a na základne známych žánrových klišé, jeho záver je celkom nečakaný. Divák zrejme nebude pripravený na pointu, ktorá filmu dodá iný rozmer. Prepracované sú aj dialógy medzi dvojicou hlavných postáv, z ktorých vyniká hádka pri večernom stole. Scéna sa začína stretnutím plným nádejí po dlhom čase odlúčenia partnerov a končí sa rozchodom. Postavy na seba reagujú s ostrovtipom a eleganciou. Režisér Chazelle a skladateľ Justin Hurwitz sa spoznali počas štúdia na Harvardovej univerzite. Najprv hrali spolu v kapele, potom boli spolubývajúci a nakoniec spolu začali tvoriť študentské filmy. Obaja majú jemný cit pre hudbu, pri predchádzajúcom spoločnom celovečernej snímke Whiplash napríklad skladali ódu na džez. Teraz sa s chuťou zamerali na pestrú a výbušnú muzikálovú hudbu. Mohutné orchestrálne aranžmány striedajú v La La Lande zasnené pesničky a na rozdiel od mnohých iných muzikálov je to vždy vkusné. La La Land síce v ničom neexperimentuje a nemá silný spoločenský motív ako napríklad Vlasy Miloša Formana, je to však výborne zvládnutý žánrový film, ktorý sa môže pokojne hrdo postaviť ku klasikám ako Spievanie v daždi, Mary Poppins alebo Sound of Music. Páčil sa divákom aj kritikom a vďaka jeho úspechu sa teraz tvorcovia môžu pokúsiť o odvážnejšie hudobné filmy. Tento text ste mohli čítať vďaka tomu, že platíte za obsah. Vážime si to.


Slovenskí futbalisti spoznali dejisko kvalifikačného zápasu v Chorvátsku

Duel bude dôležitý pre oba tímy E-skupiny.

RIJEKA. Slovenskí futbalisti odohrajú zápas kvalifikačnej E-skupiny ME 2020 proti domácemu Chorvátsku 16. novembra 2019 v Rijeke. Dejisko oznámil tamojší zväz, úvodný výkop je naplánovaný na 20.45 h. Informoval o tom Slovenský futbalový zväz na svojom facebooku. Prvá konfrontácia Slovákov s vicemajstrami sveta v boji o EURO 2020 bude 6. septembra v Trnave (20.45). Zverenci trénera Pavla Hapala sú v tabuľke E-skupiny na priebežnom druhom mieste, Chorváti sú tretí.


KOMENTÁR TOMA NICHOLSONANič neospravedlňuje voľbu Trumpa

Splní Trump sluby?

Ruský kozák

Michelle prijala Melani...

Komentár Toma Nicholson...

Hocako boli nespokojní alebo sa obávali iných rás a kultúr, bieli nemali právo strhnúť celý dom.

Kedysi sa to považovalo za základný znak najvyspelejších demokracií: že voliči pokorne rešpektujú volebné rozhodnutie bez ohľadu na to, či s ním aj osobne súhlasia. Po utorkových prezidentských voľbách v USA však treba k tomu dodať jednu drobnú poznámku: platí to iba v prípade, že ľudia volia zodpovedne, s ohľadom na budúcnosť krajiny a podľa svojho najlepšieho svedomia. Čo sa, zjavne, nedá tvrdiť o výbere vulgárneho Donalda Trumpa za prezidenta. A preto sú protesty, ktoré vypuklí v mnohých amerických mestách po zverejnení volebných výsledkov, celkom namieste. Dá sa predstaviť, že keby bol Trump prehral a jeho voliči by rovnako odmietli prijímať porážku, Hillary Clintonová a jej štáb by na nich apelovali, aby rešpektovali výsledok. A mali by pravdu, lebo Clintonová nijako neprekračuje hranice liberálnej demokracie ani amerických tradícií. Čo znamená, že za prezidentky Clintonovej by sa bohatstvo trochu viac prerozdelilo a ženy či menšiny by sa trochu menej obávali diskriminácie, no hlavné prvky života v Amerike by sa nezmenili. A preto by boli demonštrácie len prejavom nesolidarity, no nie snahou zachrániť niečo podstatnejšie. Ale nič z toho neplatí v prípade Trumpa. Celý obraz je priam desivý. Nemá základné informácie o funkcii, ktorú preberie (pamätné je napríklad jeho omráčenie z minulého roka, keď mal niečo povedať o americkej „nukleárnej triáde“). Z vecí, o ktorých sa tvári, že ich ovláda – ako je napríklad rozpočtová politika – je jasné, že jeho vízia pridá 7,2 trilióna dolárov k dlhu USA počas ďalších desiatich rokov a že polovica jeho zníženia daní prinesie úžitok najbohatším občanom (povestnému hornému jednu percentu). Predtým, než preberie prezidentský úrad, bude sa musieť zodpovedať na súde v prípade údajného podvodu jeho Trump University, ktorá inkasovala až 35-tisíc dolárov od študentov za bezcenné semináre. Už počas kampane znevážil sudcu, lebo je Mexičan a preto vraj zaujatý proti Trumpovi. Ešte sa stále máme na čo tešiť v prípade súdnych procesov medzi Trumpom a tuctom žien, ktoré ho obvinili zo sexuálneho obťažovania. A z toho mála, čo vieme o jeho programe, môžeme sa obávať kolapsu svetovej dohody o zastavení globálneho otepľovania, zásadnej zmeny vo svetovej bezpečnostnej architektúre, jadrového zbrojenia, naštrbenia obchodných dohôd a neuváženého „resetu“ s agresívnym Ruskom. A po tradícii distingvovaných a vzdelaných prvých žien v Bielom dome, budeme mať Melániu, ktorá sa fotila nahá a pracovala v USA ešte predtým, než mala povolenie (aká irónia pre manželku kladiva na nelegálov!) Prezident Donald Trump je popretím niekoľkých generácií tradícii a tvrdo vybojovaných spoločenských dohôd. Jeho voliči mohli byť svojimi životmi frustrovaní aj zúfalí, ale nič neospravedlňuje ich pokus strhnúť celý dom len preto, že bieli v ňom strácajú preferované miesto. Tento text ste mohli čítať vďaka tomu, že platíte za obsah. Vážime si to.


Môže kráľovná hlasovať? BBC odporúča, ako voliť

S tričkom Volím Corbyna by vás hlasovať nenechali.

LONDÝN. V Británii smerujú milióny oprávnených voličov do hlasovacích miestností, aby si tam v predčasných parlamentných voľbách vybrali spomedzi kandidátov. Britská spravodajská stanica BBC uviedla, čo sa smie a nesmie robiť po vstupe do volebných miestností. Nariadenie, ktoré by osobitne zakazovalo fotografovanie, nejestvuje. Volebná komisia však akékoľvek fotografovanie vo volebných staniciach zásadne neodporúča. Dôvodom je najmä súbor zákonov vzťahujúcich sa na tajnosť hlasovania. Vo volebných miestnostiach tak bude vždy značenie zakazujúce fotografovanie. Psy môžu vojsť a sledovať hlasovanie, pokiaľ tento proces nenarušujú. Niekde sa však môže objaviť pokyn, aby ostali vonku. Nie. Vo vnútri volebných miestností sú akékoľvek politické diskusie zakázané. Áno. Členovia volebnej komisie nemôžu odmietnuť nikomu právo hlasovať iba preto, že je opitý alebo pod vplyvom drog. Technicky môže voliť dokonca aj kráľovná Alžbeta II. V súlade s vyhlásením na oficiálnej webovej stránke paláca však kráľovná "musí ostať v striktne neutrálnej pozícii vo vzťahu k politickým otázkam" a "nemôže voliť ani sa na voľbách zúčastňovať". Volebná komisia pred tweetovaním priamo vo volebnej miestnosti varuje, i keď ide o tweet o tom, ako hlasoval samotný tweetujúci. Zásadne sa však zakazuje informovať o tom, ako hlasoval niekto iný. Voliči by nemali nosiť oblečenie prislúchajúce konkrétnej politickej strane. Voličom v straníckych tričkách britských kandidátov bude zamietnutý vstup do volebnej miestnosti. Tričká s medzinárodne známymi politickými osobnosťami sa povoľujú. Áno. Členovia volebnej komisie síce dbajú na to, aby nikto neprišiel hlasovať opakovane alebo volil za niekoho iného, nariadenie o ukázaní tváre však nejestvuje.


Mestskí poslanci dali hokejovému Slovanu mesiac na splatenie dlhov

Ak klub nezaplatí dlh za prenájom zimného štadióna, 1. júla s ním mesto vypovie zmluvu.

BRATISLAVA: Hokejový klub HC Slovan Bratislava má mesiac na to, aby zaplatil hlavnému mestu svoj dlh za prenájom Zimného štadióna Ondreja Nepelu, ktorý už presiahol milión eur. Vo štvrtok sa na tom zhodli bratislavskí mestskí poslanci. Primátora Bratislavy Matúša Valla požiadali, aby rokoval o vypovedaní všetkých nájomných zmlúv s HC Slovan, ak do 30. júna nedôjde k splateniu všetkých dlhov voči mestu Bratislava. Vallo má na žiadosť mestského zastupiteľstva zároveň rokovať s HC Slovan (mládež) o splatení dlhu vo výške 135.916 eur do konca augusta a aj o tom, aby táto časť klubu realizovala platby za prenájom ľadových plôch vopred. Uznesenie, ktoré našlo podporu v zastupiteľstve, navrhol viceprimátor Juraj Káčer. Pre TASR uviedol, že tak spravil aj po dohode s ďalšími mestskými poslancami. "Tento návrh jasne zaväzuje primátora, aby v prípade, ak HC Slovan Bratislava (muži) nevyplatí dlh do konca júna, aby mu vypovedal všetky zmluvy, ktoré sa týkajú štadióna Ondreja Nepelu. Rovnako sme primátora zaviazali aj k tomu, aby rokoval s HC Slovan (mládež) o dlhu, ktorý v súčasnosti má, aby sme ho nezablokovali a mohol si predĺžiť zmluvu a dostať sa na ľad," vysvetlil Káčer. Viceprimátor tvrdí, že už bolo niekoľko záväzkov zo strany hokejového klubu a rôznych jeho investorov, nakoniec sa však nepotvrdili. "Bohužiaľ, mestská organizácia Správa telovýchovných a rekreačných zariadení Bratislavy (STaRZ) začína byť v druhotnej platobnej neschopnosti. Dlhy, ktoré má STaRZ voči dodávateľom, naberajú obrovské rozmery. My už toto nevieme ťahať ďalej. Slovan mnohokrát hovorí, že platí veľa za nájom na štadióne. Lenže keď neplatíte nič, je úplne jedno, akú máte zmluvu," skonštatoval Káčer. Primátor Vallo v utorok pre TASR uviedol, že ak HC Slovan Bratislava nezaplatí hlavnému mestu svoj dlh za prenájom zimného štadióna, 1. júla s ním mesto vypovie zmluvu. Ako podotkol, samospráva nebude ustupovať, no v prípade mládeže Slovana si však vie predstaviť istú dohodu. "Platí to, čo sme povedali. Ak Slovan nevyrovná svoje podlžnosti, nebude môcť na štadióne hrať. Sme ochotní rokovať, ale dozvie sa len to, čo sme mu už povedali na predchádzajúcich stretnutiach," povedal primátor. Mesto už pripravuje alternatívy na využitie priestorov štadióna na iné kultúrne a športové podujatia pre prípad, že Slovan na štadióne skončí. HC Slovan Bratislava dlhuje za nájomné, služby spojené s nájmom, zmluvné pokuty a úroky z omeškania mestskej organizácii STaRZ. Hokejový klub koncom apríla informoval, že podpísal zmluvu s novým strategickým zahraničným partnerom a začne konsolidovať svoje dlhy. Zároveň deklaroval, že dlh za nájom štadióna uhradí do konca júna a dohodne sa na podmienkach užívania arény v ďalšej sezóne. V pondelok však člen predstavenstva HC Slovan Juraj Široký mladší oznámil, že investor nevyšiel. Široký ml. priznal, že dlhy existujú a budú sa s nimi musieť "popasovať". "S mestom budeme rokovať. Toto je nová situácia," skonštatoval s tým, že by boli najradšej, ak by Slovan hral naďalej na Zimnom štadióne Ondreja Nepelu.


Merkelovej udelia ocenenie za zmierovacie úsilie v Európe

Kancelárka získa lampu mieru sv. Františka z Assisi.

RÍM. Nemeckej kancelárke Angele Merkelovej udelia "lampu mieru" sv. Františka z Assisi. Informovali o tom v sobotu mnísi z františkánskeho rádu z talianskej Baziliky sv. Františka v Assisi, ktorí túto cenu udeľujú. Merkelová získa ocenenie za svoje "zmierovacie úsilie vo svojom rodnom Nemecku a Európe, ktoré vedie k mierovému spolužitiu národov", uviedol rád vo vyhlásení, z ktorého citovala agentúra DPA. Nemecká líderka si má vyzdvihnúť toto ocenenie - kópiu lampy, ktorá visí v hrobke sv. Františka - počas návštevy mesta Assisi na jar budúceho roka. Františkánsky rád spomínané ocenenie udelil už druhýkrát. Minulý rok si ho prevzal kolumbijský prezident a laureát Nobelovej ceny za mier Juan Manuel Santos.


Predaj áut v Británii klesol

LONDÝN. Predaj áut v Spojenom kráľovstve v máji klesol. Spotrebitelia totiž pred nadchádzajúcimi predčasnými parlamentnými voľbami opatrnejšie míňali peniaze na drahšie položky. Oznámilo to Združenie výrobcov a predajcov automobilov SMMT. Podľa údajov SMMT sa počet novozaregistrovaných áut v Británii v máji znížil o 8,5 % na 186.265 kusov. Dôvodom bol slabý dopyt domácností po nových vozidlách. Nákup firemných áut naopak vzrástol o 20,1 %. Podľa riaditeľa SMMT Mika Hawesa združenie očakávalo, že dopyt po nových autách na britskom trhu v máji klesne. Pripomenul tiež, že aj keď sa predaj nových vozidiel znížil, zostáva stále na veľmi vysokej úrovni. V lete sa očakáva uvedenie množstva nových modelov s nízkymi emisiami a novými technológiami, takže britský trh by mal zostať po celý rok "silný", dodal Hawes.


Madrid schválil dekrét na exhumáciu Francových ostatkov

Premiér označil odstránenie Francových ostatkov z pamätníka vo Valle de los Caídos za jednu zo svojich priorít.

MADRID. Španielska socialistická vláda schválila v piatok dekrét, ktorý umožňuje exhumáciu ostatkov bývalého diktátora Francisca Franca z jeho mauzólea. Tento krok však názorovo rozdeľuje Španielov a jatrí staré rany, informuje spravodajský portál stanice BBC. "Oslavujeme 40 rokov demokratického Španielska, stabilný a vyzretý ústavný poriadok. Toto však nie je kompatibilné s verejnou glorifikáciou Franca," vyhlásila španielska vicepremiérka Carmen Calvová na tlačovej konferencii po zasadaní vládneho kabinetu, kde bol schválený predmetný dekrét. Exhumácia, voči ktorej ostro vystupujú potomkovia zosnulého diktátora, by sa mohla uskutočniť koncom tohto roka. Dekrét však ešte bude musieť schváliť parlament. Španielsky premiér Pedro Sánchez, ktorý sa dostal k moci v júni, označil odstránenie Francových ostatkov z pamätníka vo Valle de los Caídos (Údolie padlých) pri Madride za jednu zo svojich priorít. "Španielsko ako ustanovená európska demokracia si nemôže dovoliť symboly, ktoré rozdeľujú Španielov," vyhlásil Sánchez pre štátnu televíziu TVE. Jeho socialisti tvrdia, že cieľom tohto úsilia je zmeniť dané miesto na lokalitu "zmierenia" a pamäti pre všetkých obyvateľov Španielska. Generál Franco, ktorý vládol v Španielsku železnou rukou od konca občianskej vojny v roku 1939 až do svojej smrti v roku 1975, je pochovaný v impozantnej bazilike vykresanej do horského masívu, ktorej dominuje 150 metrov vysoký kríž. Pamätník je cintorínom približne 37-tisíc ľudí, ktorí zahynuli v občianskej vojne.


Únia spúšťa projekt, ktorý umožní mladým cestovať zadarmo

Iniciatíva DiscoverEU umožní mladým ľuďom do 18 rokov z akejkoľvek členskej krajiny cestovať zadarmo.

BRUSEL. Európska komisia (EK) v pondelok upozornila, že od nasledujúceho dňa (12.00 h SELČ) do 26. júna (12.00 h SELČ) môže prvých 15.000 mladých občanov Európskej únie vo veku 18 rokov požiadať o cestovný poukaz, vďaka ktorému budú môcť od júla 2018 do konca októbra 2018 zadarmo objavovať vlastný kontinent. Všetci žiadatelia musia mať dovŕšený vek 18 rokov k 1. júlu 2018, byť občanmi niektorej z členských krajín EÚ a byť pripravení vydať sa na cesty v priebehu leta. Od iniciatívy s názvom DiscoverEU sa očakáva, že jej účastníkom umožní lepšie pochopiť rozmanitosť Európy, tešiť sa z jej kultúrneho bohatstva, nadviazať nové priateľstvá a získať pocit európskej identity. Eurokomisár pre vzdelávanie, kultúru, mládež a šport Tibor Navracsics konštatoval, že DiscoverEU ponúka mladým ľuďom vynikajúcu príležitosť na objavovanie Európy. "To nemôže nahradiť nijaká kniha či dokument. Som presvedčený, že táto skúsenosť povedie k pozitívnym zmenám - tak pre mladých účastníkov, ako aj pre komunity, ktoré navštívia," uviedol. Navracsics spresnil, že EK ponúka od utorka príležitosť zažiť 15.000 "nezabudnuteľných európskych príbehov", ktorých by neskôr v tomto roku a v ďalších rokoch mohlo byť ešte viac. Mladí ľudia v rámci novej iniciatívy EÚ môžu cestovať ako jednotlivci alebo v maximálne päťčlennej skupine, spravidla po železnici. V záujme neobmedzeného pohybu po celom kontinente môžu v odôvodnených prípadoch použiť alternatívne spôsoby dopravy, ako sú autobusy alebo trajekty a výnimočne aj lietadlo. To umožní zapojiť sa do programu aj mladým ľuďom žijúcim v odľahlých oblastiach alebo na ostrovoch v EÚ. Žiadatelia musia poskytnúť svoje osobné údaje a podrobnejšie informácie o ceste, na ktorú sa chcú vybrať. Budú musieť absolvovať kvíz s piatimi otázkami, ktorý bude súvisieť s Európskym rokom kultúrneho dedičstva 2018, iniciatívami EÚ zameranými na mladých a blížiacimi sa voľbami do Európskeho parlamentu. Posledná otázka je o tom, koľko mladých ľudí sa podľa nich bude uchádzať o cestovné poukazy zadarmo. Eurokomisia na základe odpovedí vyberie účastníkov, ktorí sa musia vydať na cestu od 9. júla do 30. septembra 2018. Môžu cestovať až 30 dní a navštíviť maximálne štyri zahraničné destinácie. Iniciatíva DiscoverEU má v roku 2018 rozpočet 12 miliónov eur a očakáva sa, že tento rok vďaka nej bude môcť po Európe cestovať 20.000 mladých ľudí. Prihlásiť sa dá online cez Európsky portál pre mládež: https://europa.eu/youth/discovereu_en.


Bola svetovou sedmičkou. V Trnave sa pripravuje ďalší talent svetového tenisu

V trnavskej akadémii našla ideálne podmienky.

TRNAVA. Švajčiarska tenistka so slovenskými koreňmi Belinda Bencicová sa už niekoľko týždňov pripravuje v Trnave v klube TC Empire. Víťazka dvoch turnajov na hlavnej profesionálnej úrovni WTA a bývalá sedmička svetového rebríčka sa chystá na návrat na súťažné dvorce po operácii ľavého zápästia, ktorú podstúpila začiatkom mája. V trnavskej akadémii našla ideálne podmienky na tréningy a stala sa aj členkou miestnej medzinárodnej ustanovizne Empire Tennis Academy. Dvadsaťročná Bencicová uzavrela v auguste s akadémiou ročnú zmluvu s následnou ročnou opciou. Trnavu si vybrala z viacerých dôvodov, odporúčanie dostala aj od šéftrénera akadémie Vladimíra Pláteníka. Posudzovala aj iné miesta, kde by som mohla trénovať, ale toto mi prišlo úplne najprirodzenejšie. Mám tu babičku, celú rodinu. Veľmi sa potešili, že ma vidia častejšie, lebo keď som hrávala turnaje, boli sme spolu málo. Môžem im to teraz vynahradiť. "Hovorila som predtým na turnajoch s Vladom a povedal nám, že to môžeme prísť skúsiť. Vedela som, že v tejto akadémii trénuje Daria Kasatkinová. Dlho poznám Olivera Nagya, ktorý je mojím sparingpartnerom. Mala som záujem aj preto, lebo som hľadala tréningovú základňu, aby som mala dobré podmienky i veľa hráčok, s ktorými môžem hrať. To som našla. Navyše, neďaleko mám rodinu. Cítim sa ako doma, to je podľa mňa tiež veľmi dôležité," povedala pre web www.empire-tennis-academy.com Belinda Bencicová. Je výbornou kamarátkou s Plátenikovou zverenkyňou Kasatkinovou. "Dáška hovorila, aké je super, že som sem prišla. Veľmi ma teší, že sa môžeme častejšie vidieť. Spoločný tréning sme ešte nestihli. Ona potrebovala náročnejšie tréningy, ja ešte nie som úplne fit." Bencicová sa síce narodila vo švajčiarskom Flawile, ale obaja jej rodičia sú Slováci. Otec Ivan má rodinu z Bratislavy, rodičia mamy Daniely žijú v Močenku pri Trnave. "Samozrejme, že som posudzovala aj iné miesta, kde by som mohla trénovať, ale toto mi prišlo úplne najprirodzenejšie. Mám tu babičku, celú rodinu, chodím ich stále navštevovať. Veľmi sa potešili, že ma vidia častejšie, lebo keď som hrávala turnaje, boli sme spolu málo. Môžem im to teraz vynahradiť," vravela Bencicová. Pripravuje sa v Trnave od júla. "Robila som predtým v klube aj kondičné cvičenia, ale riadne tu trénujem necelý mesiac. Veľmi sa mi tu páči, cítim sa dobre, mám super podmienky i vlastný tím, priateľov, začínam spoznávať ďalších ľudí," vymenovala výhody. V tíme má zatiaľ slovenského tenistu a člena domáceho klubu Olivera Nagya a fyzioterapeuta i kondičného trénera Martina Dorna z Mníchova. Hlavnou úlohou tímu je teraz správne nastaviť tréningy i turnajový program po chirurgickom zákroku na nedominantnej ruke. "Nebolo to jednoduché. Museli sme naplánovať, ako urobiť návrat po operácii, aby som si nepreťažila ľavé zápästie. Išlo o problémovú šľachu, ktorá nebola na svojom mieste a spôsobovalo mi to zápal. Veľmi dlho som sa snažila dať to dokopy s fyzioterapeutom, nechcela som ísť na operáciu. Potrebovala som zistiť, či to nepôjde inak. Operácia bola poslednou možnosťou. Nebola komplikovaná, ale regenerácia trvá dlho. Hrala som odvtedy už veľa forhendov, slajzov, už začínam aj bekhendy. Nateraz je všetko v poriadku a dúfam, že to takto pôjde aj ďalej," zaželala si Bencicová, ktorá odhaduje návrat do súťažného tenisu na polovicu septembra. Dovtedy bude trénovať v Trnave: "Neviem, ktorý turnaj to bude, všetko nechávame otvorené. Celkovo som na kurte dve, dve a pol hodiny denne. Pridávam k tomu aj kondičku a asi o desať dní by som mala hrať ešte viac tenisu," vysvetlila. Príchod talentovanej a perspektívnej hráčky privítal aj predseda predstavenstva TC Empire Trnava Miroslav Hlavna. "Veľmi sa tešíme, že sa Belinda rozhodla pre pôsobenie v našej akadémii. Tím ľudí, ktorý u nás pôsobí, jej utvorí potrebnú podporu a zabezpečí podmienky potrebné na kvalitnú prípravu. Jej pôsobenie u nás bude obrovskou motiváciou pre naše mladé talentované hráčky. Želám Belinde úspešný návrat i nový začiatok s podporou Empire Tennis Academy." Bencicová sa pridáva k ďalším hráčkam akadémie, ako je spomenutá zverenkyňa Vladimíra Pláteníka Daria Kasatkinová z Ruska, svetová štvorka Elina Svitolinová z Ukrajiny či Češka Lucie Šafářová, resp. k slovenským talentom Tereze Mihalíkovej a Rebecce Šramkovej. V mužskom kádri TC Empire figurujú okrem iných aj daviscupoví reprezentanti Andrej Martin a Igor Zelenay.


STĹPČEK ŠÉFREDAKTORKYExtrémista v Holandsku prehral

Holandsko predohrou

Stĺpček

Komentár

Po Rakúšanoch zostali aj Holanďania verní Európe a tolerancii.

Populistická výprava proti zjednotenej Európe, podgurážená brexitom a víťazstvom Trumpa, narazila na druhú prekážku. Po Rakúšanoch, ktorí odmietli nahnedlého prezidentského kandidáta Norberta Hofera, zostali aj Holanďania verní Európe a tolerancii. Pribrzdili krajnú pravicu Wildersa a zvolili si liberálov.  Je možné, že Trumpovo chaotické vládnutie v Bielom dome odstrašilo časť voličov od toho, aby zverili moc ľuďom, ktorí sľubujú „vlasteneckú jar“, čo všetky ich problémy roztopí. No neúspech Wildersa, ktorý chcel zjednotiť odporcov Únie všetkých krajín, ešte neznamená, že populisti prestanú vyhrávať. Najväčšia bitka o Európu sa odohrá vo Francúzsku. Ak Francúzom hlučné heslá a bohatá selekcia hrozieb a nepriateľov nestačia, tak aj Le Penovú posadia na lavičku odmietnutých populistov.


Komora architektov žiada súťaž na nemocnicu na Rázsochách

BRATISLAVA. Slovenská komora architektov (SKA) vyzvala na vyhlásenie architektonickej súťaže na novú nemocnicu, ktorá sa má postaviť v bratislavskej lokalite Rázsochy. Zároveň vyjadrila znepokojenie nad vyhlásením verejného obstarávania na komplexnú prípravu projektu novej nemocnice. Ministerstvo argumentuje, že architektonický návrh je súčasťou tendra. Rovnako, že je v súlade so zákonom. Podľa zástupcov SKA nie je známa metóda ani forma obstarávania na získanie návrhu a projektu novej nemocnice. Medializovaná hodnota zákazky vo výške 17,5 milióna eur niekoľkonásobne presahuje zákonný limit povinnosti vyhlásiť architektonickú súťaž návrhov, poukázala komora. Pre celkovú úroveň novej nemocnice je podľa komory rozhodujúca kvalita urbanistického a architektonického konceptu a návrhu. Za najlepší nástroj na získanie konceptu označila verejnú súťaž návrhov. "Inak nastavené obstarávanie predstavuje pre výslednú hodnotu nemocnice neprimerané riziko a s ohľadom na životný cyklus takejto investície aj ekonomicky neefektívne nakladanie s prostriedkami," uviedli zástupcovia SKA. "My sme nevyhlásili súťaž len na architektonickú štúdiu, ale verejné obstarávanie na projektanta celej nemocnice, to znamená architektonická štúdia, medicinálne plánovanie, guidelines, transfer pacienta...," reagovala ministerka zdravotníctva Andrea Kalavská (nominantka Smeru). Na margo ceny zákazky poznamenala, že nezohľadňuje len architektonickú štúdiu, rovnako, že jej predchádzal prieskum trhu. Očakáva, že suma bude nakoniec nižšia. "Chcela by som zdôrazniť, že my chceme renomovanú spoločnosť, ktorá má skúsenosti so stavbou nemocníc, aby sme sa zase nestretli o päť-šesť rokov, keď niečo dostaviame, že to bolo zle navrhnuté a zase si nemocnica bude vyžadovať veľké náklady," zhrnula Kalavská. Ministerstvo zdravotníctva SR vyhlásilo verejné obstarávanie na komplexnú prípravu projektu novej Univerzitnej nemocnice Bratislava na Rázsochách na konci mája. Predpokladaná hodnota zákazky je 17,5 milióna eur. Zákazka obsahuje vypracovanie projektovej dokumentácie vrátane inžinierskej činnosti a poradenstva pri príprave realizácie stavby, autorský dohľad nad realizáciou stavby a manažment zdravotnej starostlivosti. "Súťaž sme pripravili predovšetkým s dôrazom na transparentnosť a v súlade so zákonom o verejnom obstarávaní. Súťažné podklady budú zverejnené aj na profile Ministerstva zdravotníctva SR, na stránke Úradu pre verejné obstarávanie formou linku, na ktorom budú elektronické dokumenty zverejnené," doplnila hovorkyňa rezortu Zuzana Eliášová.


STĹPČEK ŠÉFREDAKTORKYČo spája hlas podobný Ficovi, Bašternáka či Gorilu? Bezpečie aktérov káuz

Kto je Dušan Kováčik?

Rozhovor

Stĺpček šéfredaktorky

Stojí za ním špeciálny prokurátor. Otázky tak budú klásť len novinári.

Hlas podobný premiérovi Robertovi Ficovi, prípad podnikateľa Ladislava Bašternáka podozrivého z daňových podvodov alebo Gorila, symbol korupcie z najvyšších vládnych kruhov, sú v bezpečí u špeciálneho prokurátora. A aktéri týchto káuz sú zase v bezpečí vďaka nemu. Dušan Kováčik bude rozhodovať o ich osude minimálne do roku 2021. A tak si otázky, či pil premiér kolu v byte na Vazovovej s Haščákom z Penty, alebo o koľko peňazí obral Bašternák tento štát, budú notoricky klásť skôr novinári. Bez odpovedí od inštitúcie, ktorá ich mala už dávno zodpovedať. Spoločnosť by mala mať nádej, že s rovnakou horlivosťou, ako policajti pokutujú zlé parkovanie, úrady postihujú meškajúce platby a exekútori siahajú na výplaty, bude zodpovedný úrad a jeho šéf postihovať aj najvyššie poschodia politiky. Zatiaľ sa to až na jeden prípad pri podozreniach z korupcie, ktorá siaha na kosť štátu, nedeje. Čo potom, ak nie účinnosť postihovania trestných káuz, drží Kováčika už trinásť rokov v úrade?


Španielsky premiér vystúpil v parlamente kvôli korupčným škandálom

Mariano Rajoy má pocit, že so škandálom nemá nič spoločné.

MADRID. Španielsky premiér Mariano Rajoy vystúpil v stredu v parlamente, kde sa pred zákonodarcami obhajoval v súvislosti s údajnými korupčnými škandálmi spojenými s jeho vládnou Ľudovou stranou. Rajoy uviedol, že sa otázkou korupčných škandálov už v parlamente zaoberal a nevidí dôvod, prečo by tak mal robiť znova. Zároveň obvinil opozíciu, že sa ho snaží vystaviť inkvizícii. Na začiatku svojho 35-minútového vystúpenia sa premiér vyslovil proti terorizmu a vyjadril solidaritu obetiam útokov v Barcelone a meste Cambrils, ktoré si vyžiadali 16 mŕtvych. Okrem toho tiež vyzdvihol prácu vlády v snahách dostať španielsku ekonomiku z recesie a vyzval zákonodarcov k jednote v otázke možného osamostatnenia sa Katalánska. Na margo korupcie uviedol, že "v Španielsku neexistuje beztrestnosť" a daným korupčným prípadom sa venuje súd. V súvislosti s najväčším korupčným škandálom spojeným s Ľudovou stranou, ktorý zahŕňal úplatkovú schému určenú na pomoc financovania zoskupenia, Rajoy vypovedal v júli. Bolo to pritom po prvý raz, čo sa premiér vo funkcii postavil pred súd. Rajoy, ktorého priamo v tomto prípade neobvinili, najprv obvinenia voči strane poprel. Neskôr však svoje tvrdenia zmenil a uviedol, že si nebol vedomý akýchkoľvek prečinov súvisiacich s financovaním strany. Podľa hovorkyne opozičnej socialistickej strany Margarity Robles, je premiér "prvým podozrivým" a preukázalo sa, ako narábal s údajne nelegálnym financovaním. Ako tiež povedala, jeho stredajšie vystúpenie v parlamente nič neobjasnilo.


Fico sa stretol s reportérskymi organizáciami, informoval ich o vražde novinára

Fico vyzval predstaviteľov žurnalistických organizácií, aby akýmkoľvek spôsobom prispeli k vyšetreniu vraždy.

BRATISLAVA. Predseda vlády Robert Fico (Smer) a minister vnútra Robert Kaliňák (Smer) sa v piatok na Úrade vlády stretli s predstaviteľmi medzinárodných reportérskych organizácií. TASR o tom informoval Tlačový a informačný odbor Úradu vlády. Stretnutia sa zúčastnil generálny riaditeľ Reportérov bez hraníc Christopher Deloire, reprezentant pre slobodu médií OBSE Harlem Désir a zástupkyňa Európskeho centra pre slobodu v tlači a médiách Flutura Kusari. Premiér a minister vnútra informovali predstaviteľov reportérskych organizácií o všetkých krokoch, ktoré vláda doteraz urobila pre úspešné objasnenie tejto tragédie. Minister vnútra uviedol, že polícia spolupracuje so zahraničnými expertmi a dodal, že šéfredaktora portálu Aktuality.sk nadštandardne informujú o priebehu vyšetrovania. Predseda vlády zároveň vyzval predstaviteľov žurnalistických organizácií, aby akýmkoľvek spôsobom prispeli k vyšetreniu tohto prípadu.


Britskú kráľovnú zasiahla smrť jej posledného psieho miláčika

Alžbeta II. chovala vyše tridsať psov pastierskeho plemena.

LONDÝN. Britskú kráľovnú Alžbetu II. hlboko zasiahla smrť posledného z jej milovaných psov, píše britská tlač. Velškorgi pembroke menom Willow uhynul v nedeľu vo veku štrnásť rokov. Podľa médií bol chorý a museli ho utratiť. Willow bol potomkom psa menom Dookie, ktorý bol miláčikom panovníčky v detstve a ktorého do kráľovskej rodiny priviedol jej otec, kráľ Juraj VI. Dnes deväťdesiatjeden ročná Alžbeta II. odvtedy chovala vyše tridsať psov tohto pastierskeho plemena. V posledných rokoch ale už ďalšie psy pre svoj vek neprijímala.


USA zablokovali prístup Turecka k programu vývoja bojového lietadla F-35

Ankara kúpila ruský systém protivzdušnej obrany.

WASHINGTON. Spojené štáty v stredu oficiálne zablokovali prístup Turecka k programu vývoja multifunkčného bojového lietadla F-35 po tom, čo Ankara kúpila ruský systém protivzdušnej obrany S-400. Informovala o tom agentúra AFP. USA v súvislosti s kúpou systému S-400 Turecku už dávnejšie pohrozili sankciami a vyradením zo spoločného programu vývoja lietadiel typu F-35, ako aj z ďalšej vojenskej spolupráce. Prvé správy o rokovaniach o dodávke S-400 Turecku sa objavili v novembri 2016. Uzavretie zmluvy, na základe ktorej má Rusko Turecku dodať štyri batérie S-400 v hodnote 2,5 miliardy dolárov, bolo potvrdené v septembri 2017. Rusko začalo s dodávkami komponentov systému S-400 12. júla a doposiaľ ich uskutočnilo desať. Rozhodnutie uprednostniť ruský raketový systém S-400 pred americkým systémom Patriot je hlavným zdrojom napätia medzi Tureckom a Spojenými štátmi - spojencami v Severoatlantickej aliancii. S-400 Triumf je najmodernejším ruským raketovým systémom protivzdušnej obrany, v prevádzke je od roku 2007. Je určený na ničenie všetkých typov moderných a perspektívnych vzdušných útočných prostriedkov. Je schopný zasiahnuť letiace ciele do vzdialenosti 400 kilometrov a taktické balistické ciele letiace rýchlosťou 4,8 kilometra za sekundu do vzdialenosti 60 kilometrov, a to vo výške niekoľkých metrov až niekoľkých desiatok kilometrov.


Norbert Gombos postúpil do štvrťfinále dvojhry na challengeri v Pau

PAU. Slovenský tenista Norbert Gombos zvíťazil 6:7 (5), 7:6 (4), 6:3 nad rovnako nenasadeným Čechom Zdeňkom Kolářom vo štvrtkovom stretnutí osemfinále dvojhry na turnaji ATP Challenger Tour Teréga Open Pau–Pyrénées vo francúzskom Pau (dotácia 69 280 eur, tvrdý povrch v hale). Dvojhra - osemfinále:


Macron sa rozprával s Putinom o umožnení humanitárnej pomoci v Sýrii

Pomoc nutne potrebuje 13 miliónov Sýrčanov.

PARÍŽ. Francúzsky prezident Emmanuel Macron vyzval v piatok Rusko, aby využilo svoj vplyv na povolenie humanitárnych koridorov, ktorými by prúdila pomoc do Sýrie zničenej vojnou. Macron sa telefonicky rozprával s ruským prezidentom Vladimirom Putinom a požiadal Moskvu, aby využila u sýrskej vlády všetok svoj vplyv. Informoval o tom Elyzejský palác. Oblasti ako Východná Ghúta sú obliehané silami sýrskeho prezidenta Bašára Asada posledné štyri roky. Cez víkend sa humanitárnemu konvoju OSN podarilo vstúpiť do Východnej Ghúty a doviezť tam zúfalo potrebné potraviny a lieky pre približne 40.000 ľudí. Predtým sa naposledy dostal konvoj OSN s pomocou do spomínanej oblasti 23. septembra. Koordinátor humanitárnej pomoci OSN Mark Lowcock v pondelok vyhlásil, že pomoc nutne potrebuje 13 miliónov Sýrčanov. Celkovo 436.000 ľudí zo severosýrskej Rakky, bývalého faktického hlavného mesta Islamského štátu v Sýrii, ušlo na 60 rôznych miest, pričom ďalších 350.000 ľudí bolo od augusta vyhnaných z východosýrskeho mesta Dajr az-Zaur - z nich až 250-tisíc v októbri. Takmer tri milióny ľudí žijú v oblastiach ťažko dostupných pre humanitárnych pracovníkov, dodal Lowcock.


V stredu by mali začať prejednávať prípad Bašternáka

Bašternák po vznesení obvinenia uplatnil inštitút takzvanej účinnej ľútosti.

BRATISLAVA. V stredu by na Okresnom súde Bratislava II malo začať pojednávanie s obvineným podnikateľom Ladislavom Bašternákom. Od minulého roka čelí obvineniu z neodvedenia daní a poistného. Podľa výsledkov policajného vyšetrovania cez firmu BL-202 v roku 2012 kúpil sedem bytov v bratislavskom bytovom komplexe Five Star Residence za 12 miliónov eur. Skutočná suma však bola údajne nižšia. Podľa vyšetrovateľa si tak Bašternák ako konateľ spoločnosti BL-202 v apríli 2012 neodôvodnene uplatnil nárok na odpočítanie DPH vo výške takmer dva milióny eur. Bašternák po vznesení obvinenia uplatnil inštitút takzvanej účinnej ľútosti a daňovému úradu spomenutú čiastku zaplatil, napriek tomu bola ale na neho podaná obžaloba. V súvislosti s Bašternákom chcela opozícia v roku 2016 dvakrát vysloviť nedôveru vtedajšiemu ministrovi vnútra Robertovi Kaliňákovi. Ten priznal, že v októbri 2013 kúpil od Bašternáka 16-percentný podiel v spoločnosti B.A. Haus. Na kúpu podielu v spoločnosti si Kaliňák zobral úver od Tatra banky vo výške pol milióna eur. Za 16-percentný podiel B.A. Haus zaplatil 430-tisíc eur. Firma B.A. Haus vlastní dva byty v objekte, kde Kaliňák býva, a kúpou mohol minister podľa vlastných slov získať kontrolu nad bytmi v susedstve. Podľa opozície sa obchod uskutočnil v čase, keď Bašternáka vyšetrovala finančná správa. Podľa predsedu hnutia Obyčajní ľudia a nezávislé osobnosti Igora Matoviča odkúpenie podielov vo firme za nízku cenu bolo možné považovať za úplatok za zastavenie vyšetrovania.


Podnikatelia žiadajú zmeny, v zákonoch sa podľa nich nedá vyznať

BRATISLAVA. Každý tretí podnikateľ hovorí, že nedokáže podnikať bez porušovania zákonov. Dôvodom je najmä ich množstvo a časté zmeny. Vyplýva to z najnovšieho prieskumu názorov podnikateľov na kvalitu podnikateľského prostredia. "V legislatívnej džungli sa nedá vyznať. Podnikatelia volajú po zmene. Aj podľa výsledkov najnovšieho prieskumu názorov malých a stredných podnikateľov na kvalitu podnikateľského prostredia sa situácia zhoršuje," povedal prezident Združenia podnikateľov Slovenska (ZPS) Ján Oravec. Napriek viacerým antibyrokratickým balíčkom a deklaráciám politikov vníma väčšina oslovených podnikateľov podľa Oravca podmienky pre podnikanie horšie ako v čase, keď s podnikaním začínali. "Podnikateľské prostredie v SR sa nachádza v natoľko zlom stave, že jediným spôsobom, ktorý môže priniesť citeľné zlepšenie podmienok pre podnikanie, je radikálne zníženie množstva regulácií spolu s radikálnym znížením administratívneho zaťaženia", povedal Oravec. Podľa jeho slov sa zákony menia tak často, že ich podnikatelia nestíhajú sledovať. Každý tretí podnikateľ si myslí, že sa nedá podnikať bez toho, aby porušoval zákony. Najčastejším dôvodom sú ich časté zmeny, ktoré podnikatelia nestíhajú sledovať, nejednoznačnosť zákonov a ich obrovské množstvo. Podnikatelia často ani nevedia zistiť všetky zákony, ktoré ich podnikanie regulujú. Podľa Oravca záujmy veľkej väčšiny domácich podnikateľov sú na okraji pozornosti vlády i parlamentu. Úspech politických strán v blížiacich sa parlamentných voľbách bude závisieť aj od ich schopnosti osloviť veľké skupiny voličov, ktorých problémy politika dlhodobo ignorovala. Na Slovensku je takou skupinou kategória domácich podnikateľov. Len fyzických osôb podnikateľov je na Slovensku asi 350.000. Prieskum Názory malých a stredných podnikov na kvalitu podnikateľského prostredia bol realizovaný formou telefonických rozhovorov na celkovej vzorke 1000 respondentov v spolupráci so Slovak Business Agency.


Slovensko môže hostiť ďalší európsky šampionát. Spolu s Českom a Poľskom

BRATISLAVA. Od začiatku leta je verejne známa informácia, že Slovensko má záujem o organizáciu majstrovstiev Európy v hádzanej žien v roku 2024. Už vtedy predstavitelia zväzov deklarovali spoločný interes o projekt troch krajín - Slovenska, Česka a Poľska. V súčasnosti už táto iniciatíva naberá čoraz reálnejšie kontúry a dá sa povedať, že bude z toho spoločná kandidatúra. "Pracujeme na všetkých potrebných dokumentoch, ktoré potrebujeme dodať v súvislosti s kandidatúrou na Európsku hádzanársku federáciu (EHF) do 15. septembra. Robíme všetko pre to, aby sa to stihli," informoval agentúru SITA o aktuálnom stave uchádzačského procesu generálny sekretár Slovenského zväzu hádzanej (SZH) Ivan Sabovik. V nedávnej minulosti sa stalo, že Česi z podobne avizovaného projektu vycúvali. Išlo o kandidatúru na ME mužov 2022 so Slovenskom a Maďarskom (šampionát sa uskutoční v týchto krajinách - pozn.). Tentoraz sa tak nestalo. "Po májových úvodných rokovaniach s poľskou a slovenskou stranou sme dávali dokopy informácie z hľadiska ekonomiky, možností a dejísk. Minulý týždeň naša exekutíva rozhodla, že ideme do toho a budeme kandidovať. Predpokladáme, že nebudeme jedinými kandidátmi. Minimálne vieme, že záujem prejavili Maďarsko a Rakúsko, čo sú veľmi silní protivníci vzhľadom k popularite hádzanej v Maďarsku i veľkej diplomatickej sile rakúskej hádzanej," citoval oficiálny web Českého zväzu hádzanej svojho prezidenta Jaroslava Chvalného. Slovenská i česká strana chcú hostiť po dve základné skupiny. Kým na Slovensku sa uvažuje o dvoch rôznych dejiskách, v Česku o jednom. "V našich súčasných plánoch počítame s tým, že základné skupiny sa hrali v Banskej Bystrica a Šamoríne, potom jedna zo skupín hlavnej fázy v Bratislave," prezradil Sabovik. "Predsa len nemáme skúsenosti s takouto akciou, takže sa cítime na základnú skupinu, resp. dve na jednom mieste," doplnil ho Chvalný. Najvhodnejším kandidátom sa javí Ostrava. V roku 2024 pôjde o prvý šampionát žien s 24 účastníkmi, muži budú mať premiéru ešte predtým - už v roku 2020 v Rakúsku, Nórsku a Švédsku. Okrem triumvirátu Česko, Poľsko a Slovensko prejavilo o ME 2024 v prvej fáze záujem samostatne Rakúsko, Maďarsko, Rusko, Švajčiarsko a hovorilo sa o spoločnom projekte Rakúska, Maďarska a Švajčiarska. Kto však skutočne pôjde do kandidačného boja, to sa ukáže po 15. septembri. O dejisku kontinentálneho šampionátu by sa malo rozhodnúť najneskôr v priebehu novembra. Slovensko iba nedávno hostilo ME vo volejbale žien.


Hapal: V zostave budú veľké zmeny, priestor dostanú noví hráči

Kapitánom proti Jordánsku bude Hrošovský.

ŠAMORÍN. Kapitánom slovenskej futbalovej reprezentácie v piatkovom prípravnom zápase proti Jordánsku (20.30 h v Trnave) bude Patrik Hrošovský, ktorý si pásku na rukáv navlečie po Marekovi Hamšíkovi. Špílmacher národného tímu dostal voľno, k dispozícii nebudú ani brankár Martin Dúbravka a stredopoliar Juraj Kucka, ktorých tréner Pavel Hapal šetrí na utorkový zápas kvalifikácie EURO 2020 v Azerbajdžane. Stredopoliar Viktorie Plzeň sa o jednorazovej kapitánskej funkcii dozvedel počas štvrtkovej tlačovej konferencie priamo od vedľa sediaceho kouča. "Je to pre mňa veľká pocta. Čo sa týka prípravy na zápas, sme spolu päť dní a prebieha v podstate rovnako ako počas predchádzajúcich zrazov. Máme za sebou dobré tréningy, všetko má dobrý náboj. Je to oficiálny zápas, snažíme sa atmosféru vyburcovať, ako keby išlo o kvalifikačný. Pre chlapcov je to dobrá motivácia ukázať sa, pobiť sa o miesto v ďalších nomináciách. Aby som sa priznal, o Jordánsku som toho veľa nevedel, ale mali sme prípravu, videli sme nejaké zostrihy. Majú dobrú defenzívu a hrajú na protiútoky," predstavil najbližšieho súpera Hrošovský, ktorého meno v týchto dňoch skloňujú médiá v súvislosti so záujmom belgického klubu KRC Genk. "Nejaké rokovania prebehli, ale zďaleka to nie je tak, že som jednou nohou v Belgicku. Stále som hráč Plzne," vyhlásil Hrošovský, ktorý v sezóne 2018/2019 patril k lídrom českého vicemajstra a okamžite na seba upútal pozornosť zahraničných záujemcov. Tréner národného tímu je rád, že všetkých 29 hráčov je zdravotne v poriadku a má z čoho vyberať. Viaceré opory dostanú v piatok voľno, počíta s nimi až v utorok v Baku. "V zostave budú veľké zmeny, priestor dostanú noví hráči, ktorých ešte slovenskí fanúšikovia nevideli a môžu byť pre nich zaujímaví. Jordánci majú dvoch šikovných hráčov, ktorí to s loptou vedia, ale zakladajú si najmä na tímovom výkone. Majú európskeho trénera, dobrú organizáciu hry a snažia sa hrať na rýchle brejky, nebezpeční sú zo štandardiek," uviedol Hapal. Proti Jordánsku podľa jeho slov zasiahnu do hry všetci traja útočníci, ktorí sú v nominácii - Pavol Šafranko (Dundee United), Samuel Mráz (FC Crotone) i Róbert Boženík (MŠK Žilina). Hapal verí, že sa jeho hráči chopia šance a okrem priaznivého výsledku potešia hrou. "Je to oficiálny zápas, snažíme sa atmosféru vyburcovať, ako keby išlo o kvalifikačný. Pre chlapcov je to dobrá motivácia ukázať sa, pobiť sa o miesto v ďalších nomináciách, ale pod tlak ich nedávame," dodal lodivod slovenského tímu.


Maďarská opozičná strana doplnila do prísahy sľub o obnovení republiky

Šum, ktorý vyvolalo nečakané svojvoľné doplnenie prísahy, odporučil predsedajúci ignorovať a navrhol pokračovať v práci poslancov.

BUDAPEŠŤ. Maďarská opozičná strana Demokratická koalícia (DK) stále nepovažuje parlamentné voľby, ktoré sa konali 8. apríla, za slobodné ani za čestné. Napriek tomu sa frakcia DK pripravuje na intenzívnu parlamentnú prácu, oznámil v utorok v Budapešti hovorca frakcie Zsolt Gréczy. Pripomenul, že deväť poslancov DK sa na ustanovujúcej schôdzi 199-členného zákonodarného zboru zúčastnilo iba prísahy. "Text prísahy sme doplnili o sľub, že naše snaženie bude smerovať k obnoveniu republiky a vytvoreniu novej demokratickej ústavy," dodal Gréczy. Šum v rokovacej sále vyvolaný nečakaným svojvoľným doplnením prísahy o nové prvky odporučil predsedajúci ignorovať a navrhol pokračovať v práci poslancov. Vláda premiéra Viktora Orbána v roku 2011 novelizovala ústavu, v ktorej zrušila názov Maďarská republika, odvtedy sa používa len Maďarsko, čo vyvolalo nevôľu v spoločnosti.


Mladí Slováci vytrápili favorizované USA, prehrali až po predĺžení

Góly: 15. S. Rehák (Kolenič), 40. J. Lašák ml. (Myklucha, Chromiak), 53. Chromiak (Myklucha) - 7. A. Hayes (Gaffney, N. Ellis), 18. R. Beck (Kirwan, N. Ellis), 54. Schoen (Hanas, Biondi), 64. Gaffney (Ratzlaff) Vylúčení: 8:5 na 2 min, navyše: Bantle (USA) 5+DKZ za napadnutie, presilovky 0:2, oslabenia 0:0, rozhodovali: Stano, M. Novák - Gegáň, Frimmel, 1212 divákov Zostava Slovenska: Latkóczy - Kňažko, Fatul, Š. Nemec, Stacha, Putala, Groch, Jombík, Ketner - J. Lašák ml., Myklucha, Chromiak - Kolenič, S. Rehák, Kašlík - Bačo, Faith, Mastič - Šramaty, R. Petráš, L. Nemec PIEŠŤANY. Slovenská hokejová reprezentácia do 18 rokov prehrala aj v druhom zápase turnaja Hlinka Gretzky Cup 2019. V utorňajšom večernom dueli piešťanskej B-skupiny podľahla Američanom 3:4 po predĺžení. Americkí hokejisti sa ujali vedenia v 7. minúte, keď zmätky v slovenskej defenzíve využil Avery Hayes a zblízka prekonal Šimona Latkóczyho. Slováci sa v prvej tretine dostávali do zakončenia len sporadicky, napriek tomu vyrovnali zásluhou strely Samuela Reháka. Do šatní však odchádzali spokojnejší hostia, keďže Ryan Beck zostal nepokrytý pred bránkou a pohodlne skóroval. Američania boli aktívnejší aj po zmene strán. Raz trafili žŕdku a o jeden gól ich obrat verdikt hlavného rozhodcu, ktorý videl postavenie útočiacieho hráča v bránkovisku. Zámorský tím pykal za slabú efektivitu tesne pred druhou sirénou. Po ľavom krídle unikol Ján Lašák mladší, ktorého strela švihom skončila v bránke Loudena Hogga. Tretie dejstvo sa dlho nieslo v duchu súbojov brankára Latkóczyho s americkými zakončovateľmi, ale v 53. minúte nečakane udreli domáci reprezentanti. Po chybe americkej obrany ešte Oleksij Myklucha neuspel, po dorážke Martina Chromiaka sa však puk dokĺzal tesne za čiaru. Radosť slovenského tímu trvala veľmi krátko, pretože približne o minútu neskôr putoval na trestnú lavicu Oliver Fatul a v presilovke vyrovnal Ben Schoen. V 58. minúte mal na hokejke rozhodnutie Rehák, ktorý v početnej prevahe vystrelil pohotovo príklepom, no Hogg vytiahol dôležitý zákrok. V predĺžení síce dopravil puk do americkej bránky Samuel Kňažko, no rozhodcovia predtým hru prerušili pre postavenie mimo hry. V brejku potom nepochodil Matej Kašlík a tím po faule Romana Faitha získal výhodu presilovky, ktorú využil na víťazný gól Alex Gaffney. Slováci uzavrú účinkovanie v základnej B-skupine v stredu 7. augusta o 19:00, keď nastúpia proti Rusom. Tí sú zatiaľ na podujatí stopercentní. Nad Američanmi triumfovali 6:2 a so Švédmi si poradili výsledkom 3:0, vďaka čomu majú istotu prvého miesta v skupine. Góly: 16. a 49. H. Lapierre, 32. a 38. Perfetti, 10. Poirier, 11. O'Rourke, 40. Sourdif, 52. Cuylle Góly: 43. Myšák - 18., 34. a 36. Hirvonen, 28. Räty, 37. Niemi Góly: 53. Ponomariov, 56. Trinejev, 59. Ťutnev (zdroj: hockeyslovakia.sk) Ivan Feneš, tréner Slovenska: "Videli sme opäť skvelý hokej. Obe mužstvá stál tento zápas veľké množstvo síl, ale myslím si, že naši chlapci robia skvelú reklamu slovenskému mládežníckemu hokeju. Po dlhej dobe sme vyrovnaným súperom všetkým tímom na tomto turnaji. Náš cieľ je motivovať a dvíhať hráčov výkonnostne každý deň, aby sa vždy aspoň o kúsok zlepšili, a aj teraz sa nám to podarilo. Chlapci ukázali skvelú bojovnosť, bolo vidieť, že oba tímy majú aj ten pondelňajší zápas v nohách. Videli sme i tak skvelý hokej podčiarknutý vynikajúcimi výkonmi oboch brankárov. A treba povedať, že vždy, keď slovenský hokej zaznamenal výraznejší úspech, tak to vychádzalo z výnimočného výkonu brankára. Aj my chceme náš tím postaviť na skvelých brankároch, pretože keď má brankár v zápase úspešné zákroky, celé mužstvo to dvíha psychicky a herne hore. Klobúk dole pred Šimonom Latkóczym, ktorý aj v utorok chytil a zlikvidoval niekoľko čistých šancí súpera." Šimon Latkóczy, brankár Slovenska: "Myslím si, že sme odohrali dobrý zápas, chýbalo možno trošku šťastia na konci, a keby sme lepšie odohrali prvú tretinu a neinkasovali by sme v nej dva góly, zrejme by ten zápas vyzeral úplne ináč. Snažím sa chytiť, čo môžem, pretože dobrý výkon brankára je základ proti takýmto silným súperom. Proti USA sa vždy dobre chytá, majú veľa striel a musím byť stále v strehu. Som rád, že som mohol chalanom pomôcť aspoň takto k zisku jedného bodu, ale určite mohol byť nás výsledok aj lepší."


Britský minister financií: Nikto nevie, koľko bude britskú ekonomiku stáť brexit bez dohody

Brexit bez dohody nie je naším preferovaným výsledkom, tvrdí.

LONDÝN. Nikto nevie odhadnúť, koľko bude britskú ekonomiku stáť odchod krajiny z Európskej únie (EÚ) bez dohody. Vyhlásil to v pondelok britský minister financií Sajid Javid. Minister pre rozhlasovú stanicu BBC pred svojím prejavom na výročnej konferencii vládnej Konzervatívnej strany v Manchestri skonštatoval, že nevie, koľko bude stáť neriadený brexit bez dohody. "Nemyslím si, že niekto naozaj pozná úplne správnu odpoveď na túto otázku," skonštatoval. Predseda vlády Boris Johnson trvá na tom, že Británia opustí EÚ koncom októbra, či už s dohodou, alebo bez nej. Javid v pondelok pre BBC uviedol, že brexit bez dohody "nie je naším preferovaným výsledkom". "Pracujeme neuveriteľne tvrdo, aby sme dosiahli dohodu do 31. októbra. Som absolútne presvedčený, že sa to stále môže stať. Stále to možno urobiť. Ale ak sa nám to nepodarí, potrebujeme opustiť EÚ v tento deň. Nemôžeme mať žiadne ďalšie váhanie a odklady, a ak budeme musieť, odídeme 31. októbra bez dohody," dodal. Javid neskôr v priebehu pondelka predstaví plány na vládne investície do infraštruktúry - do ciest, autobusovej dopravy a širokopásmového internetu. "Nejaký čas nebude možné cítiť plné výhody našej revolúcie v oblasti infraštruktúry. Práce sa však musia začať tu a teraz," plánuje údajne povedať delegátom podľa kópie jeho prejavu, ktorú získali niektoré médiá. Minister navrhuje vyčleniť na tieto projekty 5 miliárd libier (5,63 miliardy eur). Po takmer desiatich rokoch znižovania výdavkov s cieľom stlačiť deficit, zaujal nedávno vymenovaný Javid menej zdržanlivý prístup k verejným financiám. V Británii by sa parlamentné voľby mali konať až v roku 2022, ale vzhľadom na fakt, že konzervatívna vláda Borisa Johnsona stratila väčšinu v parlamente a rozdielne názory na brexit paralyzujú politikov, v krajine sa očakávajú predčasné voľby.


India odložila štart svojej rakety na Mesiac len hodinu pred odletom

NAÍ DILLÍ. Štart indickej nosnej rakety GSLV Mk.3 z kozmodrómu Šríharikota na východnom pobreží Indie, ktorý sa mal uskutočniť v nedeľu o 23.21 h SELČ, odložili pre "technickú poruchu". K odkladu druhej indickej lunárnej misie Čandraján-2 došlo necelú hodinu pred stanoveným časom odštartovania. Informovala o tom agentúra AFP s odvolaním sa na Indickú kozmickú agentúru (ISRO). ISRO oznámila, že technickú poruchu v systémoch nosnej rakety spozorovali 56 minút pred štartom. Bližšie detaily agentúra neposkytla. "Vyslanie misie Čandraján-2 (k Mesiacu) sme dnes preventívne odvolali," napísala agentúra na Twitteri s tým, že ďalší dátum štartu rakety oznámia neskôr. Ak by misia v odštartovala podľa plánu, na našu prirodzenú družicu by sa dostala začiatkom septembra. India sa chce v rámci misie pokúsiť o mäkké pristátie na povrchu Mesiaca. Ak by bola úspešná, stane sa po USA, bývalom Sovietskom zväze a Číne štvrtou krajinou na svete, ktorej sa to podarilo, informoval spravodajský web BBC. Zároveň by šlo o významný krok vpred pre krajinu, ktorá sa netají vesmírnymi ambíciami. Úspech by mohol otvoriť aj možnosť pristátia s posádkou. Do prípravy misie Čandraján-2 investovala India 150 miliónov dolárov. Všetky súčasti si vyvinula svojpomocne. Ide o modul, ktorý bude rok obiehať Mesiac a fotiť povrch, pristávací modul a vozidlo. Indická kozmická agentúra pritom funguje so skoro 20-krát menším rozpočtom než americký Národný úrad pre letectvo a vesmír (NASA), pripomína indická televízia NDTV. "Ide o najzložitejšiu vesmírnu misiu, ktorú kedy agentúra podnikla," povedal K Sivan, riaditeľ ISRO. Trojstupňnová nosná raketa GSLV Mk.3 je najvýkonnejšia, ktorú India má. Nie však dostatočne, aby zvládla priamu cestu k Mesiacu. Na zemskú obežnú dráhu však vynesie loď, ktorá využije gravitáciu modrej planéty. Bude ju obiehať po čoraz viac zväčšujúcej sa dráhe, až kým nepríde do gravitačného vplyvu Mesiaca. Cieľom misie Čandraján-2 (v preklade: Mesačné vozidlo-2) je mäkké pristátie v blízkosti málo preskúmaného južného pólu Mesiaca. India by mohla byť prvou krajinou, ktorá v oblasti pristane. Prieskumné vozidlo sa bude pohybovať po Mesiaci približne 14 dní. Agentúra dúfa, že hneď po pristátí vozidlo pošle selfie. Jeho úlohou je zhromaždiť údaje o vode, mineráloch, skalných útvaroch či o otrasoch mesačného povrchu. Všetko pošle naspäť na Zem. Prvá indická lunárna sonda Čandraján-1 odštartovala v roku 2008 a bola navedená na obežnú dráhu okolo Mesiaca, kde pracovala približne dva roky.


Nórska premiérka chce normalizovať vzťahy s Čínou

Vzťahy medzi Pekingom a Oslom sa narušili po tom, ako dostal Nobelovu cenu za mier uväznený čínsky disident.

KODAŇ. Nórska premiérka Erna Solbergová informovala, že na budúci týždeň navštívi Čínu, kde sa v rámci normalizácie vzťahov stretne s prezidentom Si Ťin-pchingom. Vzťahy medzi Pekingom a Oslom sa narušili pred vyše šiestimi rokmi po tom, ako dostal Nobelovu cenu za mier uväznený čínsky disident. "Som šťastná, že teraz normalizujeme naše diplomatické a politické vzťahy s Čínou," povedala v piatok premiérka. "Priamy kontakt s čínskym vedením je dôležitý," konštatovala v súvislosti so svojou návštevou Číny, ktorá prebehne od 7.-10. apríla. Väznený disident Liou Sia-po dostal v roku 2010 od nórskeho Nobelovho výboru cenu za mier, čo rozhnevalo Peking. Hoci nórska vláda nemala s výberom Nobelovho výboru nič spoločné, Čína pozastavila platnosť bilaterálnej obchodnej dohody s Nórskom a obmedzila dovoz nórskeho lososa. Liou je stále ešte vo väzení v severnej Číne.


V indických kinách sa bude povinne hrať hymna

DILLÍ. Indický najvyšší súd v stredu rozhodol, že v každom kine v krajine musí byť pred premietaním filmu hraná indická hymna. Diváci budú mať povinnosť pri hymne vstať. Informoval o tom spravodajský server BBC News s tým, že kiná majú povinnosť začať toto nariadenie uplatňovať do desiatich dní. V 60-tych a 70-tych rokoch minulého storočia sa v indických kinách hrala hymna pravidelne, tento zvyk ale postupne upadal, pretože mnohí ľudia pri jej tónoch nevstali alebo uprostred odišli. V Indii neexistujú žiadne jednotné zákony týkajúce sa hymny a jednotlivé indické štáty majú v tomto ohľade voľnú ruku. V roku 2003 zväzový štát Maháráštra stanovil ako povinnosť, aby miestne kiná prehrali pred premietnutím filmu hymnu. Najvyšší súd v tomto štáte ale potom zrušil nariadenie, aby obecenstvo pri hymne stálo, pretože to vraj vytváralo zmätok. V stredu indický najvyšší súd rozhodol, že indická hymna musí hrať vo všetkých kinách po celej Indii, sprevádzaná obrazom indickej vlajky.


Štátna komisia tvrdí, že nemôže meniť výsledky volieb

KDH stále tvrdí, že komisia konala pri rozhodovaní o brexitovom mandáte v rozpore s ústavou.

BRATISLAVA. Štátna komisia pre voľby a kontrolu financovania politických strán nemôže, na rozdiel od Ústavného súdu, meniť už vyhlásené výsledky volieb. Vyplýva to z uznesenia, ktoré prijala komisia k podnetu od KDH k výsledku májových eurovolieb. Hnutie v podnete žiada zrušenie a zmenu rozhodnutia o tom, že podmienený mandát pripadá jeho kandidátke Miriam Lexmann. KDH sa už preto začiatkom mesiaca obrátilo aj na Ústavný súd SR. Mimoparlamentné KDH rozhodnutie komisie mrzí. Hnutie je stále presvedčené, že volebná komisia konala pri rozhodovaní o "brexitovom mandáte" v rozpore s ústavou. "Stále veríme v spravodlivosť a počkáme si na rozhodnutie Ústavného súdu," reagoval jeho hovorca Stano Župa. KDH považuje za nespravodlivé, že vo voľbách skončilo lepšie ako SaS, a predsa nemá priamo dva mandáty, kým SaS áno. KDH má na jeden čakať, kým nastane brexit. "Nemôže byť predsa spravodlivé, aby moji voliči zvýšili pravdepodobnosť môjho zvolenia tým, ak by mi niektorí nedali svoj hlas," uviedla Lexmann. Mandáty sa udeľovali podľa novely zákona o podmienkach výkonu volebného práva, ktorú v januári schválil parlament. Tá hovorí, že jeden zo zvolených slovenských europoslancov sa neujme mandátu až do termínu brexitu. Slovensku má po odchode Spojeného kráľovstva z EÚ pripadnúť jedno z britských kresiel. Podľa novely by sa mandátu neujal zvolený kandidát tej politickej strany alebo koalície, ktorá vykázala najmenší zostatok delenia.


Mal byť vyzývateľom Sagana, po nešťastnom páde skončil na Tour predčasne. Teraz neskrýva sklamanie

Na preteky sa tak pozerá iba pred televíziou.

BRATISLAVA. Mnohí cyklistickí odborníci ho považujú za možného vyzývateľa Petra Sagana v súboji o zelený dres na Tour de France. Belgičan Wout van Aert naznačil svoj potenciál už pri svojom debute, keď vyhral desiatu etapu s cieľom v Albi. Z Francúzska si však odniesol aj trpké spomienky, pretože pre pád v individuálnej časovke musel predčasne z najväčších cyklistických pretekov sveta odstúpiť. Pred časovkou na 27 kilometrov bol Van Aert v pozícii favorita. Boj proti chronometru ovládol na belgickom národnom šampionáte a konkurenciu doslova deklasoval aj počas júnových pretekov Critérium du Dauphiné, ktoré boli generálkou na Tour. V piatok 19. júla to ale nebol jeho deň. "Nebola to moja najlepšia časovka, nemal som dobré nohy. Vedel som, že to nebude jednoduché pre stúpania, ktoré boli na trati. Posledná časť bola rovina. Mathieu Heijboer (športový riaditeľ Jumbo-Visma, pozn.) mi povedal, aby som zrýchlil, pretože pretekári, ktorí štartovali po mne, boli rýchlejší. Išiel som na svoj limit," povedal Van Aert v rozhovore, ktorý na svojom youtubovom profile zverejnil server Velon. Pre 24-ročného cyklistu sa stala osudnou zákruta tesne pred métou jedného kilometra pred cieľom. "Vedel som, že na nej môžem získať nejaký čas. Išiel som veľmi rýchlo a bokom som trafil bariéru. Bola to moja chyba, ale tiež som rozmýšľal nad tým, ako mohla byť bariéra lepšie pripravená. Možno bola zle pripevnená, neviem. Organizátori to mohli spraviť bezpečnejšie," povedal rodák z mesta Herentals, ktorý sa v druhý deň Tour de France veľkou mierou podieľal na triumfe tímu Jumbo-Visma v tímovej časovke."Potom, ako som spadol, bolo okolo mňa veľa paniky. Chcel som naskočiť späť na bicykel, Mathieu mi však povedal, aby som zostal ležať. Potom som cítil bolesť viac a viac. Pamätám si, že cesta bola veľmi horúca. Mathieu tiež hovoril, aby som sa nepozeral na moju nohu. Keď sa ma lekár pýtal, či som pri vedomí, a viem hýbať nohami, vedel som, že to bude vážne," opisoval prvé sekundy po páde trojnásobný svetový šampión cyklokrose.Niekoľko hodín po spomenutom páde 24-ročného Belgičana operovali a podľa lekárov zákrok sa vydaril. Účasť na Tour de France bola detským snom Wouta van Aerta, o to ťažšie sa mu z Francúzska odchádzalo. "Bude to náročné pozerať sa na chalanov iba z televízie. Som veľmi sklamaný, že som Tour opustil takto. Na druhej strane, počas prvých dvoch týždňov sme odviedli výbornú prácu. Mojim cieľom bolo prísť do Paríža, čo sa však nepodarilo."


Trump je len štekajúci pes, odkázala Severná Kórea

Šéf severokórejskej diplomacie vystúpi na Valnom zhromaždení OSN v piatok.

PCHJONGJANG. Severokórejský minister zahraničných vecí nazval amerického prezidenta Donalda Trumpa "štekajúcim psom". Reagoval tak na Trumpov utorňajší prejav na pôde Valného zhromaždenia OSN, v ktorom sa Severnej Kórei vyhrážal úplným zničením. "Existuje príslovie, ktoré hovorí: Psi štekajú, ale karavána ide ďalej. Ak si Trump myslel, že nás vystraší štekaním, bolo to len zbožné prianie," vyhlásil šéf severokórejskej diplomacie Ri Jong-ho. Jeho prejav sa na Valnom zhromaždení OSN očakáva v piatok. Konflikt medzi Severnou Kóreou a USA sa vyostril potom, ako Pchjongjang uskutočnil svoj šiesty a dosiaľ najsilnejší jadrový test. Rada bezpečnosti OSN na to reagovala sprísnením sankcií voči Pchjongjangu. Napätie sa tiež vystupňovalo po teste rakety, ktorú KĽDR vystrelila ponad Japonsko.


Rusko tento rok prekazilo šesťdesiat teroristických útokov, vyhlásil Putin

Šéf Kremľa v nedeľu telefonoval Donaldovi Trumpovi a poďakoval sa mu za informácie od americkej CIA.

MOSKVA. Ruské bezpečnostné sily prekazili tento rok 60 teroristických útokov, uviedol v stredu ruský prezident Vladimir Putin, ktorého citovala agentúra AP. Rusko sa bude aj naďalej usilovať o "zničenie semenísk medzinárodného terorizmu", povedal dnes pri príležitosti Dňa zamestnancov štátnych bezpečnostných agentúr ruský prezident. Šéf Kremľa v nedeľu telefonoval svojmu americkému náprotivkovi Donaldovi Trumpovi a poďakoval sa mu za informácie od americkej Ústrednej spravodajskej služby (CIA), ktoré Rusku pomohli zmariť sériu plánovaných útokov v Petrohrade vrátane bombového útoku na tamojšiu Kazanskú katedrálu. Vo svojom stredajšom príhovore pred pracovníkmi ruských tajných služieb však Putin napriek tomu zdôraznil potrebu odhaľovania cudzích agentov pôsobiacich na ruskom území, ako aj nutnosť mariť pokusy iných štátov zasahovať do vnútorných záležitostí Ruska.


Putin sa v Soči stretol s Merkelovou, hovorili o Ukrajine aj Sýrii

Išlo o Merkelovej prvú návštevu Ruska od roku 2015.

SOČI. Ruský prezident Vladimir Putin privítal v utorok v čiernomorskom letovisku Soči nemeckú kancelárku Angelu Merkelovú, s ktorou odštartoval rokovania. Stretnutie prichádza v čase naštrbených vzťahov medzi Moskvou a Berlínom ohľadom konfliktu v Sýrii a ruskej anexie ukrajinského Krymu. Hoci lídri hovorili o oboch otázkach, k prelomu podľa všeobecného očakávania nedošlo. "Samozrejme, musíme túto príležitosť využiť na diskusiu o vzájomných vzťahoch a najpálčivejších problémoch, ktorými mám na mysli Ukrajinu, Sýriu a prípadne niekoľko ďalších regiónov," vyhlásil Putin na úvod rokovania s Merkelovou. "Rusko je, prirodzene, (naším) významným partnerom," reagovala Merkelová. Kancelárka zároveň vyzvala Putina, aby sa pričinil o ochranu práv gejov v Čečensku, keďže sa objavili správy o tom, že sú tam perzekvovaní. Putin poprel, že jeho krajina niekedy zasiahla do vnútornej politiky iných štátov vrátane vlaňajších prezidentských volieb v USA. Putin ďalej vyhlásil, že podobné obvinenia sú "jednoducho fámy", ktoré slúžia ako súčasť domácich politických šarvátok v Spojených štátoch. Americké tajné služby však tvrdia, že disponujú dôkazmi o zásahu ruských hakerov do e-mailov Demokratickej strany so zámerom poškodiť Trumpovu rivalku Hillary Clintonovú. Rusko odsudzuje použitie chemických zbraní kýmkoľvek a požaduje nestranné a dôkladné vyšetrenie aprílového útoku bojovým plynom sarin na sýrske mesto Chán Šajchún, zdôraznil ruský prezident. "Zodpovední musia byť dolapení a potrestaní," vyhlásil. Vzťahy Ruska s Nemeckom sa zhoršili po pričlenení Krymského polostrova do ruského územia v marci 2014, pričom Berlín vystupoval ako hlavná sila v procese uvaľovania sankcií EÚ voči Moskve v reakcii na tento krok. Lídri sa však počas uplynulých dvoch rokov stretli mnoho ráz mimo územia Ruska, naposledy vlani v októbri, keď hovorili o Ukrajine s jej prezidentom Petrom Porošenkom a francúzskym prezidentom Francoisom Hollandom. Oficiálnym účelom stretnutia Putina s Merkelovou v Soči je samit svetových lídrov skupiny G20, ktorý sa bude konať v júli v Hamburgu. Pre Rusko ide o jediné fórum svojho druhu po jeho vylúčení zo skupiny G8 v dôsledku anexie Krymu. Merkelová požaduje od Kremľa, aby ukončil konflikt na Ukrajine využitím svojho vplyvu na tamojších proruských separatistov, ktorí bojujú v Donbase. Kancelárka tiež potrebuje spoluprácu Moskvy na dosiahnutie mieru v Sýrii. Putin tiež vyhlásil, že svetové spoločenstvo nesmie nikdy zabudnúť na tragédie, akou bola v roku 2014 masakra v ukrajinskom meste Odesa. "Ako si určite pamätáte, pred tromi rokmi došlo v Odese k strašnej tragédii, keď ukrajinskí radikálni nacionalisti nahnali (desiatky proruských) bezbranných ľudí do Domu odborov a následne ich tam upálili. Zodpovední však doteraz neboli zistení. Svet nemá právo na to zabudnúť, aby sa podobné udalosti už v budúcnosti neopakovali," povedal Putin. Ruský prezident zmienil aj ďalšiu tragickú udalosť, ktorá sa stala na Ukrajine, keď pozorovateľa Organizácie pre bezpečnosť a spoluprácu v Európe (OBSE) nedávno zabila pozemná mína. Putin zdôraznil, že takéto prípady maria mierotvorné úsilie a zvyšujú napätie. "Toto je dôvod, prečo je potrebné nestranne vyšetriť všetky okolnosti," dodal. Incident sa stal v druhej polovici apríla v obci Prišib v samozvanej Luhanskej ľudovej republike (LĽR). Pri výbuchu utrpeli zranenia ďalší dvaja členovia misie OBSE. Podľa bezpečnostných zdrojov z tohto separatistického regiónu stála za incidentom "ukrajinská rozvratná skupina", píše zmienené ruské štátne médium.


Izrael ukázal, ako zničil iránsky systém. Na videu priamo zo strely

Izraelská armáda vo štvrtok zničila prakticky všetku infraštruktúru iránskych Revolučných gárd v Sýrii.

TEL AVIV, BRATISLAVA. Zničili sme prakticky celú infraštruktúru iránskych Revolučných gárd v Sýrii, chválil sa vo štvrtok Izrael. Náletmi reagoval na vystrelenie dvadsiatich rakiet na Golanské výšiny, ktoré židovský štát kontroluje. Medzi cieľmi, ktoré izraelské letectvo zasiahlo, je aj systém Pantsir-S1 (podľa označovania v NATO SA-22). Ako to vyzeralo, ukázala izraelská armáda na svojom facebooku vo videu, ktoré natočila raketa mieriaca na objekt. Pantsir-S1 je samohybný systém ruskej výroby, ktorý kombinuje kanóny so strelami. Presúva sa na vojenských vozidlách 8x8. Máva v sebe dvanásť striel zem-vzduch a dvojicu kanónov, píše web TheAviationist.com. Systém zrejme zničila strela Delilah, čo naznačujú zábery a fakt, že podobné nahrávky z tejto strely sa na internete objavili v minulosti. Ide o strelu s plochou dráhou letu izraelskej výroby, ktorá je určená na zneškodňovanie pohyblivých objektov. Meria približne meter a dolet má 250 kilometrov.


Prečo jedia čajky plast? Vonia ako delikatesa

Plast pachom pripomína morským vtákom jedlo. Žerú ho takmer všetky.

V ich žalúdku nájdete ryby, chobotnicu, mäkkýše, ale aj vrchnáky od fliaš, plastové tašky či syntetické látky. Plastového odpadu je v mori tak veľa, že ho jedáva až 90 percent morských vtákov. Vedcom sa teraz podarilo zistiť jeden z dôvodov, prečo v tráviacej sústave morských vtákov tak často nachádzajú plastové vrchnáky či tašky. Plast totiž morským vtákom vonia. Podľa štúdie uverejnenej v magazíne Science Advances pripomína plast čajkám či albatrosom lákavý pach hnijúcich morských rias. „Tieto morské vtáky využívajú čuch na hľadanie cesty po svete aj na hľadanie jedla. Našli sme v plastoch chemikálie, ktoré si väčšinou vtáky spájajú s jedlom. Teraz si to však spájajú s plastom,“ hovorí pre BBC Matthew Savoca z Kalifornskej univerzity. „Vtáky sú preto zmätené a mylne vedené k tomu, aby konzumovali plast,“ dodáva. Kým do polovice 20. storočia si vedci mysleli, že vtáky takmer majú čuch, dnes je jasné, že niektoré druhy ho majú naopak veľmi vyvinutý, píše server Popular Science. Najmä morské vtáky potrebujú dobrý čuch na to, aby na otvorenom oceáne našli zdroje potravy. „Hľadajú ihlu v kope sena,“ hovorí Savoca. Niektoré vtáky tak vedia plast ucítiť ešte skôr ako ho uvidia. Ak navyše plastové čiastočky vyzerajú ako jedlo, nemajú dôvod, aby ho nezjedli. Počas pokusu vedci nechali tri týždne v oceáne plávať drobný plastový odpad. Ten po čase začal zapáchať zlúčeninou nazývanou dimetylsulfid. Pach pripomína varenú kapustu či hnijúce riasy. Vedci teraz zisťujú, či špecifický pach plastu láka aj iné morské živočíchy ako ryby či korytnačky. To, že plast v mori je veľkým problémom ukázala už aj minuloročná štúdia austrálskej Organizácie pre vedecký a priemyselný výskum. Kým v roku 1960 našli vedci plast v tráviacom trakte menej ako piatich percent morských vtákov, v roku 1980 toto číslo vyskočilo na 80 percent. Do roku 2050 tak plast bude konzumovať prakticky každý morský vták, dodáva National Geographic.


Parlament nakupuje nové stroje do kuchyne za vyše štvrťmilióna

BRATISLAVA. Kancelária Národnej rady sa chystá nakúpiť nové gastrotechnológie za 260-tisíc eur bez DPH. Predbežné oznámenie sa v októbri objavilo vo vestníku verejného obstarávania. Nákup súvisí s rozsiahlou rekonštrukciou parlamentnej kuchyne a jedálne. Predmetom tejto zákazky je dodávka a montáž gastrotechnológie kuchyne nachádzajúcej sa v budove NR SR. Dodávka a montáž sú naplánované pre nasledovné priestory: kuchyňa/varňa, výdaj jedál, bufet, bar, príprava vajec, čistá príprava zeleniny, čistá príprava mäsa, príprava cesta, studená kuchyňa, príprava pizze, hrubá príprava mäsa, umývanie kuchynského riadu, umývanie stolového riadu, sklady zeleniny, denné a suché sklady, chladené skladové priestory (chladiace boxy) a mrazené skladové priestory (mraziace boxy). Kuchyňa a jedáleň v budove NR SR aktuálne prechádzajú rekonštrukciou. Kancelária NR SR vydala ešte pred letnými prázdninami v júni vo vestníku verejného obstarávania výzvu na predkladanie ponúk s tým, že predpokladaná hodnota zákazky presahuje milión eur bez DPH. Základným kritériom pri vyhodnotení ponúk bola cena. Predmetom zákazky na uskutočnenie stavebných prác bola komplexná prestavba kuchyne a jedálne, ktoré sú v pôvodnom stave. Ide o stavebné práce na nasledovných stavebných a inžinierskych objektoch: architektonicko-stavebné riešenie, statika, zdravotechnické inštalácie, plynofikácia, vykurovanie, elektroinštalácia silnoprúdové rozvody, chladiace a mraziace boxy, vzduchotechnika a chladenie, elektroinštalácia slaboprúdové rozvody, meranie a regulácia, požiarna ochrana. Rekonštrukcia by mala trvať štyri mesiace od uzavretia zmluvy.


V madridskom metre sa strieľalo, cestujúcich evakuovali

MADRID. V Madride evakuovali metro po tom, ako sa dvaja pasažieri pohádali, pričom jeden z nich vystrelil zo štartovacej pištole. Incident sa stal v čase obeda, keď sa vlak nachádzal medzi stanicami. Na miesto okamžite vyslali políciu, ktorá zatkla oboch účastníkov konfliktu. Nikto neutrpel zranenia. Podľa polície jeden muž vystrelil slepý náboj, pričom druhý z nich sa oháňal nožom. Podľa doterajšieho vyšetrovania nešlo o čin s teroristickým motívom. Agentúra Europa Press uvádza, že udalosť vyvolal vo vlaku paniku, pričom jeden cestujúci zatiahol núdzovú brzdu.


Okrem vstupu zvierat do reštaurácií chceme aj ďalšie zmeny, hovorí ombudsmanka

Na jar iniciatíva podala aj hromadnú pripomienku k novele návštevného poriadku TANAP-u.

BRATISLAVA. Zvieracia ombudsmanka, útulky a organizácie ochrany zvierat vítajú, že vláda schválila zákon, ktorý má zrušiť plošný zákaz vstupu zvierat do reštauračných zariadení a umožniť im, aby si určili, či vstup so zvieraťom povolia. Považujú to však len za prvý krok a počas jesene budú analyzovať legislatívu a pripravovať návrhy zaoberajúce sa témami vstupu zvierat do zdravotníckych zariadení či sociálnych zariadení pre seniorov a ľudí so špeciálnymi problémami, na detské ihriská a iné verejné priestranstvá. "Keď starého človeka s chatrným zdravím zoberiete zo známeho prostredia do sociálneho zariadenia, vezmete im aj ich zvieracieho spoločníka a prípadne ho dáte utratiť, tento človek to psychicky nezvládne a do pár mesiacov môže zomrieť," povedala vo štvrtok na tlačovej konferencii zvieracia ombudsmanka Zuzana Stanová. Vo väčšine sociálnych a zdravotníckych zariadení je podľa nej zaužívané vedomie, že zvieratá nevpúšťajú dnu z hygienických dôvodov. "Tento argument však neobstojí, pretože väčšina ochorení zvierat je neprenosná na človeka," tvrdí Stanová. Informovanosť o tom je však zlá. Pri podávaní návrhov chce Stanová spolupracovať so záujmovými združeniami, Združením primátorov krajských miest K8, Úniou miest aj Združením miest a obcí Slovenska, ktoré zriaďujú dané zariadenia. K téme by sa podľa nej mali vyjadriť aj lekári, fyzioterapeuti a ďalší odborníci, ktorí sa starajú o starých a chorých ľudí a vedia o pozitívnom vplyve zvierat na ich zdravotný stav. "Zákazom vstupu zvierat na rôzne miesta démonizujeme a vytvárame strašiakov, ktorí neexistujú," myslí si Stanová. Pre rodiny, ktoré majú domáce zviera, podľa nej môže byť veľmi problematické tráviť s ním voľný čas. "Nemôžete ísť na ihrisko, do rôznych inštitúcií, ako sú múzeá a galérie ani do lesa, pretože vášmu psovi hrozí, že keď prejde nejakú hranicu, zastrelí ho poľovník," vymenúva Stanová. Na jar iniciatíva Zvierací ombudsman podala aj hromadnú pripomienku k novele návštevného poriadku Tatranského národného parku (TANAP), ktorá zakazovala pohyb psov v TANAP-e. Namiesto toho navrhla zvýšenie pokút za pohyb so zvieraťom, ktoré nie je uviazané na vôdzke. Pripomienku podpismi podporilo takmer 7000 ľudí. Vstup so spoločenským zvieraťom podľa Stanovej povolili napríklad v zoologickej záhrade v Prahe a neukázalo sa, že by psy nejakým spôsobom vyrušovali zvieratá v klietkach. Zvieracia ombudsmanka pripomína, že otvorenú odbornú diskusiu treba viesť aj v otázke vstupu zvierať do nemocníc, ktorý je podľa nej napríklad v Spojených štátoch amerických úplne bežný. Koniec zákazu vstupu zvierat do reštaurácií ešte musia schváliť poslanci v Národnej rade SR. Podľa prieskumu Úradu verejného zdravotníctva s ním zatiaľ súhlasí 20 až 30 percent prevádzkovateľov stravovacích zariadení. "Treba zdôrazniť, že je to naozaj voliteľná záležitosť a nikomu neprikazuje, aby zviera do prevádzky púšťal," hovorí Stanová na margo nízkej podpory zákona.


Prežili v zavalenom hoteli: Na uhasenie smädu sme mali sneh

Talianka, ktorá nešťastie prežila si v temnom väzení lavíny myslela, že sa hotel zrútil po zemetrasení.

GIULIANOVA. Žena, ktorá prežila pád lavíny na stredotaliansky horský hotel Rigopiano, v stredu povedala, že až po svojej záchrane sa dozvedela, že bola pochovaná pod tonami snehu. Giorgia Galassiová sa podľa svojich slov snažila zvládnuť hodiny temnoty bez náznaku záchrany a myslela si pritom, že je v hoteli uväznená po jednom z mnohých zemetrasení, ktoré postihli v posledných mesiacoch stredné Taliansko. Pre tlačovú agentúru Associated Press v dome svojich rodičov povedala, že by si nikdy nepomyslela, že za tú skazu okolo nej v hoteli Rigopiano môže lavína. "Nevedeli sme to, až kým nám to nepovedali hasiči," uviedla Talianka. "Celý čas sme si mysleli, že to spôsobilo veľmi silné zemetrasenie," dodala. Galassiová a jej priateľ Vincenzo Forti patrili k 11 ľuďom, ktorých po lavíne z 18. januára vytiahli živých. Najmenej 25 ďalších ľudí zahynulo a štyria sú stále nezvestní. Nachádzajú sa niekde pod snehom a troskami v horskom regióne severovýchodne od metropoly Rím. Dvojica opísala svoje utrpenie v obývačke Galassiovej rodičov v meste Giulianova na pobreží Jadranského mora. Partneri vyhlásili, že boli vydesení, ale vedeli, že budú v poriadku, lebo na uhasenie smädu mali sneh. "Brali sme si z neho a dávali do úst. Niekedy sme (v ňom) našli sklo a blato. Ale išlo o prežitie," vysvetlila žena. Podľa jej slov počuli záchranárov prvýkrát okolo 11.00 h v piatok 20. januára - takmer dva dni po páde lavíny, keď sa rozprávali s jednou návštevníčkou hotela, ktorá bola neďaleko uväznená pod snehom spolu so svojím synom. "A keď som počula, že sa s niekým rozpráva, zakričala som: 'S kým sa rozprávaš?' Odpovedala: 'Rozprávam sa s Maurom, je záchranár. Prišli nás zachrániť.' Povedali, aby sme zostali pokojní, že nás odtiaľ vytiahnu von," opísala situáciu Galassiová. A dodala: "Vtedy sme začali kričať a búchať, aby nás bolo počuť. A po chvíli sa prišiel (záchranár Mauro) porozprávať aj s nami."